CLÁR NA nÁBHAR

1. Nós Imeachta 9

2. Cúlra agus tuairisc ar na bearta atá faoi réir imscrúdú 10

2.1. Creat ginearálta 10

2.1.1. Na Coinbhinsiúin tosaigh 10

2.1.2. Fadú na gCoinbhinsiún tosaigh 12

2.1.3. Príobháidiú Toremar agus tabhairt i gcrích an chonartha nua seirbhíse 13

2.2. Bearta i raon feidhme Chinntí 2011 agus 2012 13

2.3. Tuairisc mhionsonraithe ar na bearta atá faoi réir an Chinnidh seo 13

2.3.1. Fadú an Choinbhinsiúin tosaigh idir Toremar agus an Iodáil 13

2.3.1.1. Na hoibleagáidí seirbhíse poiblí 13

2.3.1.2. Buiséad agus fad 14

2.3.2. Príobháidiú Toremar 16

2.3.2.1. An nós imeachta díolacháin agus dámhachtain deiridh 17

2.3.2.2. An conradh díolacháin 17

2.3.2.3. Imeachtaí ar an leibhéal náisiúnta 18

2.3.3. An conradh nua seirbhíse idir Réigiún na Tuscáine agus Moby/Toremar 19

2.3.3.1. An tairbhí 19

2.3.3.2. Na bealaí 19

2.3.3.3. Marthanacht 19

2.3.3.4. Na hoibleagáidí seirbhíse poiblí 19

2.3.3.5. Na forálacha cúitimh agus an dámhachtain deiridh 20

2.3.4. An tosaíocht feistithe 20

2.3.5. Na bearta a leagtar síos le Dlí 2010 21

2.4. Nós imeachta maidir le sárú Uimh. 2007/4609 21

3. Forais le tionscnamh an nós imeachta agus le síneadh a chur leis 23

3.1. Fadú an Choinbhinsiúin tosaigh idir Toremar agus an Iodáil 23

3.1.1. Altmark a urramú agus cabhair a bheith ann 23

3.1.2. Comhoiriúnacht 23

3.2. Príobháidiú Toremar 24

3.3. An conradh nua seirbhíse idir Réigiún na Tuscáine agus Moby/Toremar 24

3.3.1. Altmark a urramú agus cabhair a bheith ann 24

3.3.2. Comhoiriúnacht 25

3.4. An tosaíocht feistithe 25

3.5. Na bearta a leagtar síos le Dlí 2010 25

4. Barúlacha ón Iodáil 25

4.1. Maidir leis na hoibleagáidí seirbhíse poiblí agus an timpeallacht iomaíoch 25

4.2. Maidir le príobháidiú Toremar 26

4.2.1. Maidir le praghas díola Toremar 26

4.2.2. Maidir leis an nós imeachta a bheith de chineál trédhearcach neamh-idirdhealaitheach 26

4.3. Maidir le comhlíontacht fhadú an Choinbhinsiúin tosaigh agus an chonartha nua seirbhíse poiblí le coinníollacha Altmark 26

4.4. Maidir leis an ráta toraidh 9,95 % a úsáideadh le haghaidh 2010 agus maidir leis an bpréimh riosca 6,5 % a leagtar síos i dTreoir CIPE ó 2010 27

4.5. Maidir leis an tosaíocht feistithe 27

4.6. Maidir leis na bearta a leagtar síos le Dlí 2010 28

4.7. Maidir le comhlíontacht fhadú an Choinbhinsiúin tosaigh agus an chonartha nua seirbhíse poiblí le Cinneadh SGEI 2011 28

4.8. Maidir le comhlíontacht an Choinbhinsiúin tosaigh agus an chonartha nua seirbhíse poiblí le Creat SGEI 2011 29

5. Barúlacha ó Moby/Toremar 29

5.1. Maidir leis na hoibleagáidí seirbhíse poiblí agus an timpeallacht iomaíoch 29

5.2. Maidir le príobháidiú Toremar 29

5.2.1. Maidir leis an bpraghas a íocadh as scaireanna Toremar 29

5.2.2. Maidir leis an nós imeachta a bheith de chineál trédhearcach neamh-idirdhealaitheach agus maidir le cuachadh shócmhainní Toremar le conradh nua seirbhíse poiblí 29

5.3. Maidir le comhlíontacht an chonartha nua seirbhíse poiblí le coinníollacha Altmark 30

5.4. Maidir le fadú an Choinbhinsiúin tosaigh idir Toremar agus an Iodáil 30

6. Measúnú 31

6.1. Cabhair a bheith ann de réir bhrí Airteagal 107(1) CFAE 31

6.1.1. Fadú an Choinbhinsiúin tosaigh idir Toremar agus an Iodáil 31

6.1.1.1. Acmhainní Stáit 31

6.1.1.2. Roghnaíocht 31

6.1.1.3. Buntáiste eacnamaíoch 31

6.1.1.4. Éifeacht ar iomaíocht agus ar thrádáil 33

6.1.1.5. Conclúid 33

6.1.1.6. Cabhair nua nó cabhair atá ann faoi láthair 33

6.1.2. Dámhachtain an chonartha nua seirbhíse poiblí arna chuachadh le gnó Toremar do Moby/Toremar 34

6.1.2.1. Altmark 1 34

6.1.2.2. Altmark 2 40

6.1.2.3. Altmark 3 40

6.1.2.4. Altmark 4 43

6.1.2.5. Conclúid 48

6.1.3. Na bearta a leagtar síos le Dlí 2010 48

6.1.3.1. Úsáid a d’fhéadfaí a bhaint as cistí chun loing a uasghrádú chun críoch leachtachta 48

6.1.3.2. Díolúintí fioscacha a bhaineann leis an bpróiseas príobháidithe; 49

6.1.3.3. An fhéidearthacht a bhaineann le hacmhainní FAS a úsáid chun freastal ar riachtanais leachtachta 49

6.1.4. An chonclúid maidir le cabhair a bheith ann 50

6.2. Dlíthiúlacht na cabhrach 50

6.3. Comhoiriúnacht cabhrach 50

6.3.1. Fadú an Choinbhinsiúin tosaigh idir Toremar agus an Iodáil 50

6.3.1.1. Rialacha is infheidhme 50

6.3.1.2. Fíorsheirbhís lena ngabhann leas eacnamaíoch ginearálta dá dtagraítear in Airteagal 106 CFAE 52

6.3.1.3. Gá le haghaidh gníomhartha iontaoibhe ina sonraítear na hoibleagáidí seirbhíse poiblí agus na modhanna chun cúiteamh a ríomh 54

6.3.1.4. Fad na tréimhse fadaithe 55

6.3.1.5. Comhlíontacht le Treoir 2006/111/CE 55

6.3.1.6. Méid an chúitimh 55

6.3.1.7. An tosaíocht feistithe 57

6.3.1.8. Conclúid 58

6.3.2. An chonclúid ar chomhoiriúnacht cabhrach 58

7. Conclúid 58

CINNEADH (AE) 2022/348 ÓN GCOIMISIÚN

an 17 Meitheamh 2021

maidir leis na bearta SA.32014, SA.32015, SA.32016 (2011/C) (ex 2011/NN) arna gcur chun feidhme ag an Iodáil agus ag Réigiún na Tuscáine le haghaidh Toremar agus le haghaidh a fhaighteora Moby

(a bhfuil fógra tugtha ina leith faoi dhoiciméad C(2022) 4271)

(Is é an leagan Iodáilise an t-aon leagan barántúil)

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 108(2), an chéad fhomhír, de,

Ag féachaint don Chomhaontú ar an Limistéar Eorpach Eacnamaíoch, agus go háirithe Airteagal 62(1)(a) de,

Tar éis a iarraidh ar pháirtithe leasmhara a mbarúlacha a chur isteach de bhun na forála nó na bhforálacha atá luaite thuas (1) agus ag féachaint dá gcuid barúlacha,

De bharr an mhéid seo a leanas:

1. NÓS IMEACHTA

(1) An 23 Márta 2009, 9 Nollaig 2009, 21 Nollaig 2009, 6 Eanáir 2010, 27 Meán Fómhair 2010 agus 12 Deireadh Fómhair 2010 fuair an Coimisiún sé ghearán maidir le bearta tacaíochta éagsúla arna nglacadh ag an Iodáil i bhfabhar na gcuideachtaí in iar-Ghrúpa Tirrenia (2). Bhain na gearáin leis an gcúiteamh seirbhíse poiblí a deonaíodh do na cuideachtaí sin tar éis do na conarthaí seirbhíse poiblí tosaigh a tugadh i gcrích leis an Iodáil don tréimhse idir mí Eanáir 1989 agus mí na Nollag 2008 dul in éag (“na Coinbhinsiúin tosaigh”), bearta tacaíochta breise arna leagan síos ag roinnt gníomhartha reachtacha a glacadh i gcomhthéacs phróiseas príobháidithe na gcuideachtaí, mar aon le saincheisteanna áirithe a bhaineann go háirithe le nós imeachta príobháidithe Tirrenia di Navigazione S.p.A. (“Tirrenia”) agus Siremar - Sicilia Regionale Marittima S.p.A. (“Siremar”).

(2) Thug an Iodáil fógra don Choimisiún an 1 Nollaig 2010 faoin gcúiteamh a d’íoc an Iodáil in 2009 agus 2010 le Toscana Regionale Marittima S.p.A. (“Toremar”).

(3) Chuir an Coimisiún an nós imeachta imscrúdaithe foirmiúil i leith bearta éagsúla arna nglacadh ag an Iodáil i bhfabhar na gcuideachtaí in iar-Ghrúpa Tirrenia ar bun an 5 Deireadh Fómhair 2011 (“Cinneadh 2011”). Bhain an t-imscrúdú inter alia leis na gcúiteamh a deonaíodh do Toremar — chun roinnt bealaí muirí a oibriú ón 1 Eanáir 2009 agus le roinnt bearta eile a deonaíodh don chuideachta sin (féach aithris (33)).

(4) Foilsíodh Cinneadh 2011 in Iris Oifigiúil an Aontais Eorpaigh. D’iarr an Coimisiún ar pháirtithe leasmhara a mbarúlacha a thabhairt faoi na bearta faoi imscrúdú (3).

(5) I litir dar dáta an 28 Meán Fómhair 2011 thug an Iodáil fógra don Choimisiún go raibh sé beartaithe cuideachtaí réigiúnacha in iar-Ghrúpa Tirrenia, lena n-áirítear Toremar, a phríobháidiú. Chuir an Coimisiún iarraidh ar fhaisnéis chuig an Iodáil an 26 Deireadh Fómhair 2011 maidir leis an nós imeachta príobháidithe. An 30 Samhain 2011 chuir an Iodáil freagra isteach ar iarraidh an Choimisiúin ar fhaisnéis an 26 Deireadh Fómhair 2011.

(6) Chuir an Iodáil barúlacha isteach an 15 Samhain 2011 maidir leis na bearta arna gcumhdach ag Cinneadh 2011.

(7) Ar facs a seoladh an 28 Feabhra 2012 chuir an chuideachta Toscana di Navigazione S.r.L. gearán isteach inar líomhnaíodh Státchabhair neamhdhleathach mar thoradh ar phríobháidiú Toremar agus ar an gcúiteamh a íocadh le Moby S.p.A. (“Moby”), ceannaitheoir roghnaithe Toremar. Go sonrach, líomhnaíonn an gearánach: (i) go bhfuil an nós imeachta ceannaigh tar éis buntáiste a thabhairt do Moby, (ii) go bhfuil monaplacht ar bhealaí Piombino – Oileán Elba mar thoradh ar an gcónascadh idir Toremar agus Moby, agus (iii) nach bhfuil an cúiteamh a deonaíodh do Moby chun an tseirbhís phoiblí a oibriú ar feadh thréimhse 12 bhliain an chonartha nua seirbhíse poiblí comhoiriúnach leis an margadh inmheánach a mhéid a sholáthraíonn an gearánach féin seirbhísí comhchosúla ar théarmaí tráchtála cheana.

(8) I litir dar dáta an 19 Iúil 2012 sholáthair an Iodáil faisnéis bhreise maidir le príobháidiú na gcuideachtaí réigiúnacha in iar-Ghrúpa Tirrenia, lena n-áirítear Toremar.

(9) Chuir an Coimisiún síneadh leis an nós imeachta imscrúdaithe an 7 Samhain 2012inter alia i leith bearta breise tacaíochta áirithe arna ndeonú ag Réigiún na Tuscáine do Toremar i leith an chúitimh phoiblí a deonaíodh do Toremar faoin gconradh nua seirbhíse poiblí. Ghlac an Coimisiún leagan leasaithe den Chinneadh sin an 19 Nollaig 2012 (“Cinneadh 2012”).

(10) Foilsíodh Cinneadh 2012 in Iris Oifigiúil an Aontais Eorpaigh. D’iarr an Coimisiún ar pháirtithe leasmhara a mbarúlacha a thabhairt faoi na bearta faoi imscrúdú (4).

(11) Chuir an Iodáil a cuid barúlacha isteach an 11 Nollaig 2012 agus fuair an Coimisiún barúlacha ó Toremar agus óna cheannaitheoir Moby an 22 Aibreán 2013.

(12) Le cinneadh uaidh an 22 Eanáir 2014 (“Cinneadh 2014”) (5) chuir an Coimisiún clabhsúr leis an nós imeachta imscrúdaithe foirmiúil a mhéid a bhaineann le bearta éagsúla arna nglacadh ag Réigiún na Sairdíne i bhfabhar Saremar. Rinne an Chúirt Ghinearálta an t-achomharc a thaisc Saremar agus an Réigiún i gcoinne an chinnidh sin a dhíbhe in 2017 (6).

(13) D’iarr an Coimisiún faisnéis bhreise ón Iodáil an 25 Eanáir 2018, 29 Márta 2018, 31 Lúnasa 2018, 12 Feabhra 2019, 5, 14 agus 17 Feabhra 2020, agus 12 Deireadh Fómhair 2020. Sholáthair an Iodáil an fhaisnéis sin an 26 Aibreán 2018, 31 Bealtaine 2018, 2 Samhain 2018, 11 Nollaig 2018, 8 Aibreán 2019, 16 agus 28 Deireadh Fómhair 2019, 7, 16 agus 23 Feabhra 2020, 21 Aibreán 2020, 9 Samhain 2020 agus 1 agus 10 Nollaig 2020.

(14) Ní bhaineann an Cinneadh seo ach le cabhair fhéideartha do Toremar mar a shonraítear i roinn 2.3. Tá imscrúdú ar leithligh faoi na cásanna SA.32014, SA.32015 agus SA.32016 á dhéanamh ar gach beart eile atá fágtha faoi réir Chinntí 2011 agus 2012 agus dá réir sin ní chumhdaítear leis an gCinneadh seo iad. Is le cuideachtaí eile de chuid iar-Ghrúpa Tirrenia go háirithe a bhaineann na bearta sin atá fágtha.

2. CÚLRA AGUS TUAIRISC AR NA BEARTA ATÁ FAOI RÉIR IMSCRÚDÚ

2.1. Creat ginearálta

2.1.1. Na Coinbhinsiúin tosaigh

(15) Ba leis an Iodáil, tríd an gcuideachta Fintecna (7), an Grúpa Tirrenia go traidisiúnta agus sé chuideachta a bhí i gceist leis an chéad lá riamh, is iad sin Tirrenia, Adriatica, Caremar, Saremar, Siremar agus Toremar. Sholáthair na cuideachtaí sin seirbhísí iompair muirí faoi chonarthaí seirbhíse poiblí ar leithligh a tugadh i gcrích in 1991 leis an Iodáil, agus a bhí i bhfeidhm ar feadh scór bliain idir mí Eanáir 1989 agus mí na Nollag 2008 (“na Coinbhinsiúin tosaigh”). Bhí 100 % de scairchaipiteal Tirrenia ag Fintecna, agus ba le Terrinia ar a sheal na cuideachtaí réigiúnacha Adriatica, Caremar, Siremar, Saremar agus Toremar ina n-iomláine. Rinneadh Adriatica, a bhíodh ag feidhmiú roinnt bealaí idir an Iodáil agus an Albáin/an Chróit/an Ghréig/Montainéagró, a chónascadh le Tirrenia in 2004.

(16) Ba é cuspóir na gCoinbhinsiún tosaigh sin rialtacht agus iontaofacht na seirbhísí iompair muirí a ráthú, a gceanglaíonn an chuid is mó díobh mórthír na hIodáile leis an tSicil, an tSairdín agus le roinnt oileáin bheaga de chuid na hIodáile. Chuige sin, dheonaigh an Iodáil tacaíocht airgeadais i bhfoirm fóirdheontas a íocadh go díreach le gach ceann de na cuideachtaí i nGrúpa Tirrenia.

(17) Bhíodh sraith bealaí cabatáiste (8) muirí á n-oibriú go traidisiúnta ag Toremar idir Réigiún na Tuscáine agus na hoileáin bheaga máguaird. Tugtar tuairisc in aithris (38) ar na bealaí beachta lena mbaineann.

(18) Chinn an Coimisiún an 6 Lúnasa 1999 tús a chur leis an nós imeachta a leagtar síos in Airteagal 108(2) den Chonradh ar Fheidhmiú an Aontais Eorpaigh (“CFAE”) i leith cabhair arna híoc ar bhonn na gCoinbhinsiún tosaigh leis na sé chuideachta a bhí mar chuid de Ghrúpa Tirrenia an tráth sin.

(19) Le linn chéim an imscrúdaithe, d’iarr an Iodáil go roinnfí cás Ghrúpa Tirrenia ionas go bhféadfaí tosaíocht a thabhairt do theacht ar chinneadh críochnaitheach maidir le Tirrenia. Rinneadh an iarraidh sin de bharr an phlean a bhí ag an Iodáil an Grúpa a phríobháidiú, ag tosú le Tirrenia, agus mar gheall ar an rún a bhí aici luas a chur faoin bpróiseas i ndáil leis an gcuideachta sin.

(20) Chinn an Coimisiún go bhféadfadh sé aontú d’iarraidh na hIodáile, agus le Cinneadh 2001/851/CE ón gCoimisiún (9) chuir sé clabhsúr leis an nós imeachta a tionscnaíodh i leith na cabhrach arna deonú do Tirrenia (“Cinneadh 2001”). Dearbhaíodh go raibh an chabhair comhoiriúnach faoi réir gealltanas áirithe a thug an Iodáil.

(21) Le Cinneadh 2005/163/CE ón gCoimisiún (10) (“Cinneadh 2004”), dhearbhaigh an Coimisiún go raibh cuid den chúiteamh a deonaíodh do chuideachtaí Ghrúpa Tirrenia seachas Tirrenia comhoiriúnach leis an margadh inmheánach, go raibh cuid de comhoiriúnach ar choinníoll go dtabharfaí urraim do ghnóthais áirithe de chuid na hIodáile, agus nach raibh cuid de comhoiriúnach leis an margadh inmheánach. Bhí an Cinneadh bunaithe ar shonraí cuntasaíochta ó na blianta 1992 go 2001 agus áiríodh leis coinníollacha áirithe arbh é ab aidhm dóibh comhoiriúnacht an chúitimh a áirithiú ar feadh achar iomlán na gCoinbhinsiún tosaigh.

(22) Le breithiúnas an 4 Márta 2009 sna cásanna T-265/04, T-292/04 agus T-504/04 (11) (“Cinneadh 2009”) chuir an Chúirt Ghinearálta Cinneadh 2004 ar neamhní.

(23) Trí Chinneadh (AE) 2020/1411 ón gCoimisiún (12), thug an Coimisiún an t-imscrúdú ar chuideachtaí Ghrúpa Tirrenia seachas Tirrenia i gcrích, lena n-áirítear Toremar, don tréimhse 1992-2008 (“cinneadh Ghrúpa Tirrenia 2020”). Bhain an Coimisiún de thátal as gur cabhair a bhí ann faoi láthair an chabhair a ceadaíodh chun seirbhísí iompair cabatáiste muirí, fad agus a bhí an chabhair a deonaíodh chun seirbhísí iompair muirí idirnáisiúnta a sholáthar comhoiriúnach le Creat 2011 um sheirbhísí lena ngabhann leas eacnamaíoch ginearálta (“SGEI”) (“Creat SGEI 2011”) (13).

(24) Trí Chinneadh (AE) 2020/1412 ón gCoimisiún (14), chuir an Coimisiún clabhsúr leis an nós imeachta imscrúdaithe foirmiúil maidir leis na bearta a deonaíodh do Tirrenia agus dá fhaighteoir CIN, don tréimhse 2009-2020.

2.1.2. Fadú na gCoinbhinsiún tosaigh

(25) Leagadh síos le hAirteagal 26 de Dhlí Foraithne Uimh. 207 an 30 Nollaig 2008, a tiontaíodh i nDlí Uimh. 14 an 27 Feabhra 2009, fadú de 1 bhliain amháin ar na Coinbhinsiúin tosaigh (lena n-áirítear an ceann is infheidhme maidir le Toremar) a bhí le dul in éag an 31 Nollaig 2008 go dtí an 31 Nollaig 2009.

(26) Leagadh síos le hAirteagal 19-ter de Dhlí Foraithne Uimh. 135 an 25 Meán Fómhair 2009, a tiontaíodh i nDlí Uimh. 166 an 20 Samhain 2009 (“Dlí 2009”), i bhfianaise phríobháidiú chuideachtaí Ghrúpa Tirrenia, go ndéanfaí scairsheilbhe na gcuideachtaí réigiúnacha (seachas Siremar) a aistriú ón máthairchuideachta Tirrenia gan aon chomaoin a dhéanamh mar a leanas: (a) D’aistreofaí Caremar ar dtús chuig Réigiún Campania. Ina dhiaidh sin, dhéanfadh an réigiún sin cuid gnó Caremar ag oibriú naisc iompair le hoileánra Pontina a aistriú chuig Réigiún Lazio ar bhonn neamhspleách faoin ainm Laziomar (15); (b) D’aistreofaí Saremar chuig Réigiún na Sairdíne; agus (c) D’aistreofaí Toremar chuig Réigiún na Tuscáine.

(27) Sonraíodh le Dlí 2009 freisin go gcomhaontófaí Coinbhinsiúin nua idir an Iodáil agus Tirrenia agus Siremar faoin 31 Nollaig 2009. Mar an gcéanna, dhéanfaí na seirbhísí réigiúnacha a chumhdach i gConarthaí Seirbhíse Poiblí a bheadh le comhaontú idir údaráis réigiúnacha na Sairdíne agus na Tuscáine agus Saremar agus Toremar faoi seach faoin 31 Nollaig 2009 agus idir na Réigiúin Campania agus Lazio agus Caremar agus Laziomar faoi seach faoin 28 Feabhra 2010. Dhéanfaí na dréacht-Choinbhinsiúin/dréacht-Chonarthaí Seirbhíse Poiblí nua a chur chun tairisceana leis na cuideachtaí iad féin agus a shíniú leis na ceannaitheoirí ar thabhairt i gcrích phríobháidiú gach ceann de na cuideachtaí sin. (16)

(28) Chuige sin, fadaíodh le Dlí 2009 na Coinbhinsiúin tosaigh a thuilleadh (lena n-áirítear an ceann is infheidhme maidir le Toremar) ón 1 Eanáir 2010 go dtí an 30 Meán Fómhair 2010.

(29) Socraíodh freisin le Dlí 2009 uasteorainneacha bliantúla i gcomhair cúitimh chun na seirbhísí a oibriú ó 2010 (faoi fhadú na gCoinbhinsiún tosaigh agus faoi na Coinbhinsiúin nua agus na Conarthaí nua Seirbhíse Poiblí), ag méid iomlán EUR 184 942 251, mar a leanas: Cuideachta Uasmhéid an chúitimh bhliantúil Tirrenia EUR 72 685 642 Siremar EUR 55 694 895 Saremar EUR 13 686 441 Toremar EUR 13 005 441 Caremar EUR 29 869 832 (17) Tábla 1 – Uasteorainneacha cúitimh ó 2010

(30) Ar deireadh, leagadh síos le hAirteagal 1 de Dhlí Uimh. 163 an 1 Deireadh Fómhair 2010, lenar tiontaíodh Dlí Foraithne Uimh. 125 an 5 Lúnasa 2010 (“Dlí 2010”), fadú breise na gCoinbhinsiún tosaigh (lena n-áirítear an ceann is infheidhme maidir le Toremar) ón 1 Deireadh Fómhair 2010 go dtí an tráth a mbeadh próisis phríobháidithe Tirrenia agus Siremar tugtha i gcrích, rud a tharla an 19 Iúil 2012 agus an 31 Iúil 2012 faoi seach.

2.1.3. Príobháidiú Toremar agus tabhairt i gcrích an chonartha nua seirbhíse

(31) Cuireadh tús le nós imeachta tairisceana i mí Eanáir 2010 (féach roinn 2.3.2) chun ceannaitheoir a aimsiú le haghaidh Toremar a bhí cuachta leis an gconradh nua seirbhíse poiblí faoina soláthrófaí seirbhísí muirí thar thréimhse 12 bhliain ar chúiteamh seirbhíse poiblí.

(32) D’éirigh leis an tairiscint a rinne Moby sa nós imeachta tairisceana agus is é a bhí ina úinéir nua ar Toremar. Síníodh an conradh díolacháin idir Réigiún na Tuscáine agus Moby an 2 Eanáir 2012. An lá céanna sin shínigh na páirtithe (lena n-áirítear Toremar) an conradh nua seirbhíse chun seirbhísí muirí a sholáthar. Ar an mbonn sin aistríodh úinéireacht ar scaireanna uile Toremar ó Réigiún na Tuscáine chuig Moby an 2 Eanáir 2012.

2.2. Bearta i raon feidhme Chinntí 2011 agus 2012

(33) Bhí na bearta seo a leanas faoi réir measúnúcháin sa nós imeachta imscrúdaithe foirmiúil a cuireadh ar bun le Cinntí 2011 agus 2012: (a) Cúiteamh chun seirbhís lena ngabhann leas eacnamaíoch ginearálta (“SGEI”) a sholáthar faoi fhadú na gCoinbhinsiún tosaigh (beart 1); (b) Fadú neamhdhleathach an chúnaimh tarrthála ag Tirrenia agus Siremar (beart 2); (c) Príobháidiú chuideachtaí iar-Ghrúpa Tirrenia (18) (beart 3); (d) Cúiteamh a íocadh chun SGEI a oibriú faoi na Coinbhinsiúin thodhchaí/Conarthaí Seirbhíse Poiblí todhchaí (beart 4); (e) An tosaíocht feistithe (beart 5); (f) Na bearta arna leagan síos le Dlí 2010 lenar tiontaíodh Dlí Foraithne Uimh. 125/2010 (beart 6); (g) Bearta breise arna nglacadh ag Réigiún na Sairdíne i bhfabhar Saremar (beart 7);

(34) Le Cinneadh 2014 uaidh chuir an Coimisiún clabhsúr leis an nós imeachta imscrúdaithe foirmiúil a mhéid a bhaineann le bearta arna nglacadh ag Réigiún na Sairdíne i bhfabhar Saremar dá dtagraítear thuas mar Bheart 7 cé is moite de bheart amháin (19).

2.3. Tuairisc mhionsonraithe ar na bearta atá faoi réir an Chinnidh seo

(35) Ní phléann an Cinneadh seo ach le bearta 1, 3, 4, 5 agus 6 mar a liostaítear in aithris (33) iad a mhéid a bhaineann siad le Toremar agus Moby. Tugtar tuairisc níos mionsonraithe ar na bearta sin sna ranna seo a leanas.

2.3.1. Fadú an Choinbhinsiúin tosaigh idir Toremar agus an Iodáil

2.3.1.1. Na hoibleagáidí seirbhíse poiblí

(36) Foráladh le hAirteagal 1 den Choinbhinsiún tosaigh le Toremar pleananna 5 bliana inar sonraíodh cé na calafoirt a rabhthas le freastal orthu, cén cineál soithí a bhí le húsáid, a mhinice ab éigean an tseirbhís a sholáthar agus na táillí a bhí le híoc.

(37) Formheasadh an chéad phlean 5 bliana (1990-1994) le haghaidh Toremar le Foraithne ón Aire an 29 Bealtaine 1990, agus bhí feidhm chúlghabhálach leis ón 1 Eanáir 1990 amach. D’fhág an dara plean, lenar cumhdaíodh an tréimhse 1995-1999 agus a formheasadh le Foraithne ón Aire an 14 Bealtaine 1996, go raibh na bealaí agus na minicíochtaí gan athrú. Maidir leis na tréimhsí 2000-2004 agus 2005-2008, tarraingíodh suas plean ach níor fhormheas na haireachtaí inniúla go foirmiúil riamh é. Ina ionad sin, tá cinntí ad hoc arna ndéanamh ag an rialtas d’fhonn na seirbhísí a thabhairt i gcomhréir níos fearr le riachtanais na bpobal áitiúil, ach gan athruithe substainteacha a dhéanamh ar an gcóras seirbhíse poiblí.

(38) Bunaithe ar an gCoinbhinsiún tosaigh, mar a fadaíodh le gníomhartha dlíthiúla ina dhiaidh sin é a luaitear thuas in aithrisí (25) go (30), bhí na bealaí seo a leanas á n-oibriú ag Toremar i gcaitheamh na bliana: — Ar bhealach Livorno — Gorgona — Capraia sholáthair Toremar seirbhísí paisinéirí agus measctha (paisinéirí agus feithiclí), le seirbhís faoi dhó sa tseachtain chuig oileán Gorgona agus seirbhís laethúil chuig oileán Capraia. Bhíodh oibreoir eile, Piccola Società Cooperativa Marittima Ligure Tirrena A.R.L., ag oibriú soitheach ardluais do phaisinéirí amháin ar an mbealach freisin i mí Iúil agus mí Lúnasa. D’éirigh an chuideachta sin as a bheith ag oibriú an bhealaigh in 2010, áfach. — Ar bhealach Piombino — Portoferraio (oileán Elba) sholáthair Toremar seirbhísí laethúla measctha. Tá Moby tar éis a bheith i mbun iomaíochta ar an mbealach sin freisin agus dhá sheirbhís mheasctha á n-oibriú go minic aige ó cheann ceann na bliana, mar aon le dhá oibreoir nua a tháinig isteach sa mhargadh, is iad sin Blu Navy a chuir tús le seoltaí in 2010 (ó mhí Aibreáin go mí Dheireadh Fómhair) agus Elba Ferries nár oibrigh ach le linn shéasúr an tsamhraidh. — Ar bhealach Piombino — Cavo — Portoferraio (oileán Elba) bhain Toremar úsáid as soitheach mear duillárthaigh chun an t-aon seirbhís amháin do phaisinéirí a sholáthar. — Ar bhealach Piombino — Rio Marina — Porto Azzurro — Pianosa (oileán Elba) ba é Toremar an t-aon oibreoir amháin a bhí ag soláthar seirbhísí laethúla measctha chuig calafort Rio Marina agus seirbhís sheachtainiúil chuig calafort Pianosa. — Ar bhealach Porto S. Stefano — Oileán Giglio sholáthair Torema seirbhísí laethúla measctha i gcaitheamh na bliana. Bhí an t-oibreoir Maregiglio i láthair ar an mbealach freisin agus seirbhísí measctha á soláthar aige le linn na tréimhse ó mhí Aibreáin go mí na Samhna, ina raibh an meánlíon seoltaí idir dhá cheann agus ceithre cinn in aghaidh an lae le linn mhí Dheireadh Fómhair agus mhí na Samhna, agus idir sé cinn agus ocht gcinn idir mí Aibreáin agus mí Mheán Fómhair.

2.3.1.2. Buiséad agus fad

(39) Léirítear i dTábla 2 thíos an méid bliantúil cúitimh arna íoc ag an Iodáil le Toremar don tréimhse 2009-2011.

(40) Ina theannta sin, chuir Réigiún na Tuscáine buiséad bliantúil breise EUR 3 000 000 i dtaisce lena íoc le Toremar i ndiaidh thuairisciú na n-ioncam iarbhír agus na gcostas arna dtabhú le linn na tréimhse 2010-2011. Sna blianta sin, mar thoradh ar an ngéarchéim eacnamaíoch agus airgeadais, tháinig laghdú suntasach ar an líon paisinéirí ach méadú an tráth céanna ar chostais bhreosla. Dar le Réigiún na Tuscáine, níor leordhóthanach mar sin an cúiteamh a íocadh ón mbuiséad lárnach Stáit chun iomlán an chostais seirbhíse poiblí a chumhdach. Bliain Cúiteamh Cúlchiste Iomlán 2009 13 572 035 13 572 035 2010 13 005 441 3 000 000 16 005 441 2011 13 005 441 3 000 000 16 005 441 Tábla 2 – Cúiteamh arna dheonú don tréimhse 2009-2011 (EUR)

(41) Foráiltear leis an gCoinbhinsiún tosaigh go n-íocfar an cúiteamh bliantúil seirbhíse poiblí mar a leanas: déantar réamhíocaíocht tosaigh i mí an Mhárta gach bliain atá coibhéiseach le 70 % den chúiteamh a íocadh an bhliain roimhe sin. Déantar an dara híocaíocht i mí an Mheithimh atá coibhéiseach le 20 % den chúiteamh. Is é an difríocht idir na méideanna a íocadh agus an gannchion idir costais oibriúcháin agus ioncam le linn na bliana reatha é an t-iarmhéid, a íoctar faoin 30 Samhain. Má tharlaíonn sé go bhfuair Toremar suim a bhí níos mó ná glanchostas na seirbhísí a soláthraíodh (ioncam lúide caillteanais), foráiltear leis an gCoinbhinsiún tosaigh go gceanglaítear ar Toremar an difríocht a aisíoc (20). — Cúiteamh a deonaíodh in 2009

(42) Sonraítear i bhForaithne Uimh. 501 ón Uachtarán an 1 Meitheamh 1979 (“Foraithne Uimh. 501/79”) na gnéithe éagsúla (ioncaim agus costais) a chuirtear san áireamh nuair a bhíonn an fóirdheontas a íoctar le hoibreoirí seirbhíse poiblí muirí á ríomh. Thairis sin, bhí foráil i nDlí Uimh. 856 an 5 Nollaig 1986 (“Dlí Uimh. 856/86”) le haghaidh athruithe áirithe ar an gcóras maidir le hoibleagáidí seirbhíse poiblí muirí san Iodáil. Maidir leis na naisc le hoileáin bheaga agus le mór-oileáin, leasaíodh le hAirteagal 11 de sin na critéir chun cúiteamh na seirbhíse poiblí a ríomh. Go deimhin, b’éigean an fóirdheontas a ríomh bunaithe ar an difríocht idir ioncaim agus costais na seirbhíse arna gcinneadh le tagairt do mheán-pharaiméadair agus do pharaiméadair oibiachtúla, agus chaithfí toradh réasúnach ar chaipiteal infheistithe a áireamh leo. Leagtar síos freisin le hAirteagal 11 go gcaithfí an liosta de na bealaí a fuair fóirdheontas, an mhinicíocht agus na cineálacha long a bhí le húsáid a áireamh sna conarthaí seirbhíse poiblí. Bhí na fóirdheontais le formheas ag na hAirí freagracha. Léiríodh sna Coinbhinsiúin tosaigh na prionsabail a leagadh síos i bhForaithne Uimh. 501/79 ón Uachtarán agus i nDlí Uimh. 856/86.

(43) Go deimhin, in 2009, ríomhadh an cúiteamh chun SGEI a chomhlíonadh i gcomhréir leis an modheolaíocht a leagadh síos leis an gCoinbhinsiún tosaigh a bhí i bhfeidhm ó 1991 agus a fadaíodh tar éis a dháta éaga tosaigh an 31 Nollaig 2008. Go háirithe, chomhfhreagair an cúiteamh do ghlanchaillteanas carntha maidir leis na seirbhísí a oibríodh faoi chóras na seirbhíse poiblí, ar cuireadh méid athraitheach leis a chomhfhreagair don toradh ar chaipiteal infheistithe.

(44) Ba iad seo a leanas na gnéithe éagsúla costais a tugadh san áireamh chun an cúiteamh arna shainiú ag na húdaráis phoiblí a ríomh: costais éadála, fógraíochta agus chóiríochta, costais luchtaithe, díluchtaithe agus ionramhála, costais phearsanra riaracháin cois cladaigh, costais chothabhála long, costais riaracháin, costais árachais, costais chíosa agus léasaithe, costais bhreosla, cánacha agus costais dímheasa. — Cúiteamh a deonaíodh in 2010, 2011 agus 2012

(45) Ó 2010, cinneadh an cúiteamh chun SGEI a oibriú trí mhodheolaíocht nua a chur i bhfeidhm a leagadh síos i dTreoir CIPE (21) an 9 Samhain 2007 dar teideal “Critéir maidir leis an sainmhíniú ar oibleagáidí seirbhíse poiblí agus na dinimicí maidir le táillí in earnáil an chabatáiste mhuirí um leas poiblí” (“Treoir CIPE”) (22). De réir an réamhrá, eisíodh an Treoir CIPE i bhfianaise phríobháidiú na gcuideachtaí poiblí a oibríonn seirbhísí muirí faoi chóras seirbhíse poiblí (23). Cuireadh forálacha Threoir CIPE i bhfeidhm i leith na seirbhísí arna soláthar ag cuideachtaí Ghrúpa Tirrenia ó 2010, fiú sular tháinig na Coinbhinsiúin nua agus na Conarthaí nua Seirbhíse Poiblí faoi seach i bhfeidhm i ndiaidh na bpríobháidithe faoi seach.

(46) Leis an modh a leagtar síos i dTreoir CIPE tugtar caoi do na cuideachtaí a oibríonn an tseirbhís phoiblí mhuirí toradh iomchuí a dhéanamh. Déantar ráta an toraidh ar chaipiteal a ríomh ar bhonn meánchostas ualaithe an chaipitil (“WACC”).

(47) Déantar an toradh riachtanach ar chothromas (24) a ríomh ag úsáid na Samhla Praghsála i leith Sócmhainní Caipitiúla (“CAPM”). Ar bhonn CAPM, díorthaítear costas an chothromais mar fheidhm de (i) an ráta saor ó riosca, (ii) an Beta (meastachán de phróifíl riosca na cuideachta i gcoibhneas leis an margadh cothromais) agus (iii) préimh an riosca chothromais a sannadh don mhargadh cothromais.

(48) Go háirithe, dhéanfaí costas an chothromais a ríomh trí phréimh a chur i bhfeidhm as riosca breise a iompar ar an ráta toraidh ar ghníomhaíochtaí saor ó riosca. Ríomhtar an phréimh sin mar phréimh riosca an mhargaidh arna iolrú faoina Beta, lena dtomhaistear an méid riosca a bhaineann le gníomhaíocht shonrach i gcoibhneas leis an margadh.

(49) Foráiltear le Treoir CIPE go gcomhfhreagraíonn an ráta toraidh ar ghníomhaíochtaí saor ó riosca don mheántoradh comhlán ar bhannaí tagarmhairc 10 mbliana thar an 12 mhí roimhe sin, dá bhfuil sonraí ar fáil ina leith.

(50) Leagtar préimh riosca margaidh 4 % síos i dTreoir CIPE. I gcás seirbhíse a oibrítear ar bhonn neamheisiach, áfach, déantar 2,5 % breise a chur leis an bpréimh riosca margaidh a thugtar de luach saothair don oibreoir as an riosca níos mó a bhíonn á iompar aige, glactar leis.

(51) Sa chleachtas, áfach, ní féidir leis an méid cúitimh a íoctar le Toremar mar a leagtar síos le Dlí 2009 a bheith níos mó ná an uasteorainn EUR 13 005 441 in aghaidh na bliana (féach aithris (29)). Cé go gcuirtear uasteorainn le Dlí 2009 ar an gcúiteamh bliantúil a íoctar le gach cuideachta Tirrenia as oibriú na seirbhísí muirí atá faoi réir an chórais seirbhíse poiblí, áirítear freisin i dTreoir CIPE bearta coimirce áirithe a chuireann ar chumas na n-oibreoirí sin a gcostais oibriúcháin a chumhdach go leordhóthanach.

(52) Go háirithe, de réir Threoir CIPE, ní mór raon feidhme na seirbhísí, na huastáillí a leagtar amach leis an gconradh nua seirbhíse poiblí agus an cúiteamh arna dheonú iarbhír a shainiú chun go ndeonófar don soláthraí seirbhíse cumhdach ar na costais inghlactha ina n-iomláine. Is í an fhoirmle seo a leanas is infheidhme: VA(RSP) + VA(AI(X)) = VA(CA) i gcás inarb amhlaidh: — gurb ionann VA(RSP) agus luach lascainithe an chúitimh chun na hoibleagáidí seirbhíse poiblí a chur i gcrích; — gurb ionann VA(AI(X)) agus luach lascainithe ioncaim eile (fáltais ó tháillí agus fáltais eile); — gurb ionann (VA(CA)) agus luach lascainithe na gcostas oibriúcháin, aisíocaíocht fiachais agus an toradh ar chaipiteal.

(53) I gcás nach seastar leis an gcothromóid thuas, d’fhéadfaí raon feidhme na ngníomhaíochtaí fóirdheonaithe a laghdú, nó mar mhalairt air sin dhéanfaí athbhreithniú ar an eagraíocht seirbhíse (e.g. an cineál long) nó mhodhnófaí na srianta táillí.

(54) Thairis sin, déantar coigeartú gach bliain ar an uasteorainn táille is infheidhme maidir le gach seirbhís, glan ar chánacha agus ar dhleachtanna calafoirt, ar bhonn foirmle phraghasteorann mar a leanas: ΔΤ = ΔΡ – Χ i gcás inarb amhlaidh: — ΔΤ gurb ionann é agus an t-athrú céatadáin san uasteorainn táillí; — ΔΡ gurb ionann é agus an ráta boilscithe don bhliain tagartha; — Χ gurb ionann é agus fíor-ráta coigeartaithe bliantúil na huasteorann táillí, a leagtar síos sa chonradh seirbhíse poiblí, a fhanann gan athrú fad is a mhaireann an conradh.

(55) Sonraítear freisin le Treoir CIPE go bhféadfar an uasteorainn táillí a choigeartú chun léiriú a thabhairt ar éagsúlachtaí i gcostais bhreosla, agus gnáthphraghsanna atá ar fáil go poiblí á n-úsáid mar thagairt.

2.3.2. Príobháidiú Toremar

(56) An 13 Eanáir 2010 d’fhoilsigh Réigiún na Tuscáine ina Iris Oifigiúil (25) agus in Iris Oifigiúil Phoblacht na hIodáile (26) an glao ar thairiscintí le haghaidh Toremar a dhíol agus cúiteamh seirbhíse poiblí a dhámhachtain as oibleagáidí seirbhíse poiblí a dhéanamh ar na bealaí muirí a shainaithnítear thuas faoi aithris (38). Foilsíodh an fógra sin thairis sin in Iris Oifigiúil an Aontais Eorpaigh (27) an 14 Eanáir 2010 agus i roinnt nuachtáin náisiúnta (28).

(57) Roghnaigh an Iodáil an nós imeachta dá dtagraítear in Airteagal 20(1) den Chód Conarthaí Poiblí – Foraithne Reachtach Uimh. 163/2006 (il Codice dei Contratti pubblici), atá cosúil le hAirteagal 21 de Threoir 2004/18/CE ó Pharlaimint na hEorpa agus ón gComhairle (29) ina luaitear “[go mb]eidh conarthaí arb é is cuspóir dóibh seirbhísí a liostaítear in Iarscríbhinn II B [amhail seirbhísí iompair ar uisce] faoi réir Airteagal 23 [sonraíochtaí teicniúla] agus Airteagal 35(4) [fógraí] agus faoina réir sin amháin”. Ba é an critéar dámhachtana a roghnaíodh ná an tairiscint ba mhó buntáiste eacnamaíoch.

2.3.2.1. An nós imeachta díolacháin agus dámhachtain deiridh

(58) Tar éis fhoilsiú an ghlao ar thairiscintí, ar dháta éaga an sprioc-ama, léirigh 11 pháirtí spéis i rannpháirtíocht a ghlacadh, is iad sin: Moby, Toscana di Navigazione S.r.l., Pigreco S.r.l., Sinven S.r.l., Vector S.r.l., Forship S.r.l., Medmar Navi S.p.a., Grandi Navi Veloci S.p.a., Buquebus Italia S.r.l., Loss Cipreses S.p.a. agus Blu Navy/Transeuropa Ferries.

(59) Deimhníodh leis an doiciméadacht a chuir gach ceann den 11 chuideachta isteach gur chomhlíon siad na ceanglais a leagadh amach san fhógra tairisceana agus iarradh orthu uile mar sin tairiscint a chur isteach.

(60) Is éard a bhí sa chuireadh chun tairisceana an dréachtchonradh nua 12 bhliain a bhí le síniú idir an tairgeoir a n-éireodh leis agus Réigiún na Tuscáine, agus faisnéis níos mionsonraithe maidir leis an nós imeachta tairisceana. Go háirithe, deimhníodh sa chuireadh go roghnófaí an tairiscint ba mhó buntáiste eacnamaíoch le haghaidh an chonartha seirbhíse agus go mbeadh 20 pointe scórála ag dul don phraghas, 70 pointe don cháilíocht agus 10 bpointe do sheirbhísí breise. A mhéid a bhaineann leis an bpraghas ar dhíolachán ghnó Toremar, luadh sa chuireadh méid seasta EUR 10 258 397, a ríomhadh ar bhonn staidéir neamhspleách a rinne measúnú ar luach iomlán shócmhainní Toremar (féach aithrisí (65) go (73)). Ní raibh an praghas sin inchaibidle ná faoi réir thairiscint airgeadais na dtairgeoirí

(61) Dá bhrí sin, iarradh ar na tairgeoirí ionchasacha uile an méid seasta thuas ar dhíolachán Toremar a chur san áireamh ina dtairiscint airgeadais, agus roghnódh Réigiún na Tuscáine an tairiscint ba mhó buntáiste eacnamaíoch don tairiscint ar an iomlán bunaithe ar an bpraghas agus ar chritéir eile, critéir cháilíochta go príomha, a bhaineann leis an tseirbhís mar a leagtar amach sa chuireadh (féach aithris (60)).

(62) Tugadh rochtain don 11 thairgeoir freisin ar sheomraí fíorúla sonraí ina raibh na nithe seo a leanas: (1) Gach faisnéis dhlíthiúil, theicniúil, airgeadais agus thráchtála maidir le Toremar; (2) Faisnéis maidir leis an gcabhlach, na sócmhainní doláimhsithe agus maoin dhochorraithe na cuideachta; (3) Gach faisnéis maidir le conarthaí soláthair seirbhísí agus ceannaigh earraí; (4) Na nósanna imeachta scórála agus an sceideal tairisceana teicniúil; (5) Gach faisnéis eile a bhí riachtanach chun go bhféadfadh ceannaitheoirí ionchasacha luacháil cheart a dhéanamh ar chuspóir an díolacháin.

(63) Chuir dhá chuideachta tairiscint isteach, is iad sin Moby agus Toscana di Navigazione, ar oibreoirí loingseoireachta seanbhunaithe iad araon san Iodáil. Níor chuir na naoi gcuideachta eile tairiscint isteach roimh dháta éaga an sprioc-ama.

(64) Tar éis meastóireacht a dhéanamh ar na tairiscintí, eisiadh Toscana di Navigazione ón nós imeachta toisc go raibh an tairiscint eacnamaíoch a chuir sé isteach ar neamhréir leis an tairiscint theicniúil agus le ceanglais acmhainneachta airgeadais na doiciméadachta tairisceana. Dámhadh an tairiscint do Moby dá réir sin a mhéid a bhaineann le príobháidiú ghnó Toremar agus le hoibriú na seirbhísí muirí araon (féach roinn 2.3.3).

2.3.2.2. An conradh díolacháin

(65) I bhfianaise an chineáil tairisceana a bhí ann, ba é rogha Réigiún na Tuscáine é méid seasta a shainiú don phraghas ar scairchaipiteal Toremar d’fhonn an tairiscint iomaíoch is fearr a shainaithint.

(66) Síníodh an conradh díolacháin an 2 Eanáir 2012 agus sainítear ann aistriú scaireanna Toremar chuig Moby ar an bpraghas seasta EUR 10 258 397. Íoctar an méid sin i ndeich dtráthchuid bhliantúla ag tosú ó dheireadh na chéad bhliana den chonradh, i.e. 2 Eanáir 2013.

(67) Rinneadh an praghas seasta EUR 10 258 397 ar 100 % de scaireanna Toremar a chinneadh ar bhonn meastóireacht saineolaithe neamhspleácha arna coimisiúnú ag Réigiún na Tuscáine agus arna hullmhú ag Fidi Toscana S.p.A. (“tuarascáil Fidi”).

(68) Tagraíonn an méid don luach a bhí ar shócmhainní inláimhsithe, ar fhoirgnimh, ar shoithí agus ar shócmhainní seasta agus airgeadais inláimhsithe eile agus ar fháltais eile na cuideachta amhail an 30 Meitheamh 2010. Eisiadh na sócmhainní doláimhsithe (e.g. lamháltais, údaruithe, ceadúnais, trádmharcanna etc.) ón meastóireacht agus fágadh faoi rogha na dtairgeoirí iad. Cuireadh an méid faoi réir leasuithe ina dhiaidh sin a díorthaíodh ón difríocht idir glanluach na scaireanna de réir na leabhar an 30 Meitheamh 2010 agus margadhluach na scaireanna (30).

(69) Áirítear sa mhéid thuasluaite sin creidmheas EUR 9 772 572 a éilíodh ó Tirrenia (“an creidmheas”).

(70) Faoi Airteagal 1(5) agus (6) den chonradh díolacháin, i dtaca leis an gcéad tráthchuid, dearbhaíonn Moby go bhfuil réamhíocaíocht EUR 485 825 arna déanamh aige le Réigiún na Tuscáine, méid arb ionann é agus an difríocht idir an praghas díola agus an creidmheas.

(71) Faoi Airteagal 1(3) den chonradh díolacháin, tá íoc an phraghais shocraithe — seachas an méid a dhéantar mar réamhíocaíocht — faoi réir an choinníll go n-íocfar ina iomláine an méid EUR 9 772 572 atá dlite ag Tirrenia do Toremar (31). Faoi Airteagal 4(3) den chonradh díolacháin, i gcás nach ngnóthaítear an méid creidmheasa, leanann Moby de bheith faoi cheangal an creidmheas (nó aon chreidmheas iarmharach) a aistriú chuig Réigiún na Tuscáine tráth ar bith go dtí go rachaidh an conradh seirbhíse in éag (32).

(72) De réir Airteagal 4 den chonradh díolacháin, tá Moby faoi cheangal fógra a thabhairt do Réigiún na Tuscáine faoi aon díolachán de scaireanna Toremar le tríú páirtithe ach a bheith fós freagrach i gcomhpháirt le ceannaitheoir nua Toremar i ndáil le hoibleagáidí an chonartha seirbhíse.

(73) Ar deireadh, de réir Airteagal 5 den chonradh díolacháin, thug Banca Populare di Milano ráthaíocht i bhfabhar Réigiún na Tuscáine a chumhdaíonn praghas iomlán díola scaireanna Toremar (lena n-áirítear oibleagáid an cheannaitheora méid aon chreidmheasa nár gnóthaíodh ó Tirrenia go fóill a aistriú).

2.3.2.3. Imeachtaí ar an leibhéal náisiúnta

(74) Bhí toradh an nós imeachta tairisceana inar dámhadh gnó Toremar agus an conradh seirbhíse poiblí do Moby faoi réir roinnt imeachtaí os comhair cúirteanna náisiúnta.

(75) Rinne Toscana di Navigazione S.r.l., arb é an tairgeoir eisiata agus an gearánach sna himeachtaí sin é, agóid i gcoinne dhlíthiúlacht a eisiata ón nós imeachta tairisceana os comhair na gcúirteanna náisiúnta. Ar dtús, thionscain an gearánach iarratas ar fhaoiseamh eatramhach os comhair Chúirt Réigiúnach Riaracháin na Tuscáine. Dhiúltaigh an Chúirt sin don iarratas le hOrdú Uimh. 774 an 14 Iúil 2011. Sheas an Chomhairle Stáit leis an rialú sin ar a achomharc le hOrdú Uimh. 3666 uaithi an 31 Lúnasa 2011, inar cuireadh i dtábhacht go háirithe go raibh an tairiscint eacnamaíoch a chuir an chuideachta i láthair neamhiomlán, a mhéid a bhaineann leis na seirbhísí breise a bhí le déanamh agus toisc gan an tairiscint a bheith socraithe ar bhonn bliantúil agus, dá bhrí sin, nárbh fhéidir an sásra athmheastóireachta lena bhforáiltear sa doiciméadacht tairisceana a chur i bhfeidhm.

(76) Rinne Toscana di Navigazione S.r.l. achomharc in aghaidh thoradh an nós imeachta tairisceana ina dhiaidh sin os comhair Chúirt Réigiúnach Riaracháin na Tuscáine a dhiúltaigh don achomharc le hOrdú Uimh. 414 an 1 Márta 2012, á dheimhniú go raibh tairiscint na cuideachta ar neamhréir le ceanglais an údaráis chonarthaigh.

(77) Rinne Toscana di Navigazione S.r.l. achomharc in aghaidh an bhreithiúnais sin os comhair na Comhairle Stáit a chinn le hOrdú Uimh. 83/2015 i bhfabhar na cuideachta agus a d’iarr ar Réigiún na Tuscáine féachaint an athuair ar a nós imeachta tairisceana agus athbhreithniú a dhéanamh ar na ceanglais. Tar éis do Réigiún na Tuscáine iniúchadh a dhéanamh, glacadh Foraithne Uimh. 1312 an 30 Márta 2015 inar seasadh le cinneadh Réigiún na Tuscáine an chuideachta a eisiamh ón nós imeachta tairisceana ós rud é nár cruthaíodh comhlíontacht le ceanglais acmhainneachta teicniúla, eacnamaíche agus airgeadais le haghaidh rannpháirtíochta sa tairiscint.

(78) Rinne Toscana di Navigazione S.r.l. achomharc in aghaidh Fhoraithne Uimh. 1312 an 30 Márta 2015 os comhair Chúirt Réigiúnach Riaracháin na Tuscáine a dhiúltaigh don achomharc le hOrdú Uimh. 1446 an 26 Deireadh Fómhair 2015. Sheas an Chomhairle Stáit leis an ordú sin ar deireadh le hOrdú Uimh. 3347/2016.

2.3.3. An conradh nua seirbhíse idir Réigiún na Tuscáine agus Moby/Toremar

2.3.3.1. An tairbhí

(79) Mar a luadh in aithris (63), chuir Moby agus Toscana di Navigazione tairiscint isteach ar an gconradh nua seirbhíse poiblí. Tar éis eisiamh Toscana di Navigazione, shínigh Moby/Toremar (33) an conradh nua seirbhíse poiblí le Réigiún na Tuscáine an 2 Eanáir 2012 le haghaidh bealaí muirí a oibriú.

(80) De réir Airteagal 1(2) den chonradh nua seirbhíse poiblí, is trí Toremar go heisiach a dhéanfaidh Moby na seirbhísí a shonraítear sa chonradh.

2.3.3.2. Na bealaí

(81) Soláthraíonn Moby/Toremar seirbhísí do phaisinéirí agus seirbhísí measctha (paisinéirí agus cairr) faoin gcóras seirbhíse poiblí ar na bealaí cabatáiste muirí mar a leanas: Livorno – Gorgona – Capraia (Líne A1) Piombino – Portoferraio (oileán Elba) (Líne A2) Piombino – Cavo – Portoferraio (oileán Elba) (Mearlíne A2) Piombino – Rio Marina – Porto Azzurro – Pianosa (oileán Elba) (Líne A3) Porto S. Stefano – Oileán Giglio (Líne A4) Porto S. Stefano – Giannutri (Líne A5) Tábla 3 – An líonra bealaí á oibriú ag Moby/Toremar faoin gconradh nua seirbhíse

2.3.3.3. Marthanacht

(82) Maireann an conradh nua seirbhíse poiblí idir Réigiún na Tuscáine agus Moby/Toremar 12 bhliain (2012-2024).

2.3.3.4. Na hoibleagáidí seirbhíse poiblí

(83) Baineann na ceanglais a leagtar síos sa chonradh le Moby/Toremar, i measc nithe eile, leis na calafoirt a bhfreastalaítear orthu, le cineál agus toilleadh na soithí arna sannadh do na bealaí muirí atá á n-oibriú, le minicíocht na seirbhíse agus leis na huastáillí.

2.3.3.5. Na forálacha cúitimh agus an dámhachtain deiridh

(84) Sa nós imeachta tairisceana, cuireadh uasteorainn EUR 14 550 400 ar mhéid an chúitimh bhliantúil faoin gconradh nua as oibleagáidí seirbhíse poiblí a chomhlíonadh ar na bealaí muirí a shainaithnítear faoi aithris (81) (arb é an méid iomlán thar thréimhse 12 bhliain an chonartha é EUR 174 604 810). Cinneadh an luach sin trí shuim na nithe seo a leanas a ríomh: EUR 13 005 441 mar a socraíodh le Dlí 2009 (féach aithris (29)) móide méadú EUR 1 544 959, mar atá beartaithe le hAirteagal 19-ter, mír 16(d), de Dhlí 2009 de bharr na n-infheistíochtaí suntasacha is gá don oibreoir a dhéanamh thar thréimhse iomlán an chonartha.

(85) Cinneadh méid an chúitimh ar bhonn na modheolaíochta a leagtar síos le Treoir CIPE (féach aithrisí (45) go (55)). Léirítear sa chonradh nua seirbhíse na bearta coimirce a leagtar síos le Treoir CIPE.

(86) De bhun Airteagal 4(2) den chonradh seirbhíse, measadh gurb é EUR 13 333 318 an méid cúitimh bhliantúil atá le híoc le Moby/Toremar. Mar sin féin, de réir Airteagal 4(3) den chonradh seirbhíse, déantar an cúiteamh iarbhír a íoctar le Moby/Toremar a chinneadh mar thoradh na seirbhíse a dhéantar iarbhír (i.e. praghas in aghaidh an mhíle le haghaidh gach bealaigh), agus na rioscaí a bhaineann léi (idir thráchtála agus tionsclaíocha) á gcur san áireamh mar a leagtar síos sa chonradh (e.g. laghdú ar chúiteamh i gcás nach gcuirfidh an chuideachta na soithí ag seoladh, pionóis i gcás seirbhísí a bheith dícheangailte, etc.).

(87) Déantar foráil sa chonradh seirbhíse maidir le híoc cúitimh nach mó ná an méid is gá chun na glanchostais arna dtabhú as comhlíonadh na n-oibleagáidí seirbhíse poiblí a chumhdach (cothromaíocht eacnamaíoch-airgeadais). I gcás imeachtaí ón gcothromaíocht chonarthach sin, déantar foráil in Airteagal 26 den chonradh seirbhíse le sásra athchothromúcháin a dhéanfaidh meastóireacht ar na paraiméadair uile atá nasctha le híoc an chúitimh. Má tharlaíonn sé, mar sin, mar thoradh ar athrú ábhartha (34) ar na paraiméadair eacnamaíocha a bhfuil sé bunaithe orthu, nach mbeidh méid an chúitimh leordhóthanach chun na costais uile a thabhaítear as soláthar na seirbhíse a chumhdach, ceadaítear sa chonradh seirbhíse leasú ar phríomhpharaiméadair an chúitimh, is iad sin: (i) an córas taraife; (ii) leibhéal na seirbhísí poiblí á dtairiscint; (iii) leibhéal na huasteorann praghais bhliantúil; agus (iv) na deontais chaipitiúla le haghaidh infheistíochtaí.

(88) Faoi Airteagal 4(4), (5) agus (6) den chonradh seirbhíse, déanfar laghdú 80 % ar an gcúiteamh a íocfar leis an oibreoir i gcás briseadh seirbhísí de dhroim fostaithe a bheith ag dul ar stailc agus laghdú 30 % i gcas teagmhas nach bhfuil coinne leo, ach íocfaidh an t-oibreoir pionóis i gcás ina dteipfidh air na seirbhísí a dhéanamh.

(89) De bhun Airteagal 24 den chonradh seirbhíse, ceanglaítear ar an oibreoir córas faireacháin theicniúil, eacnamaíoch agus bhainistíochta a chur chun feidhme, ar dá réir a dhéantar na cuntais bhliantúla bhrabúis agus chaillteanais a bhaineann leis an tseirbhís arna soláthar ar bhonn an chonartha seirbhíse a chur chuig na húdaráis réigiúnacha lena bhfíorú.

2.3.4. An tosaíocht feistithe

(90) Chun leanúnachas críche leis na hoileáin a ráthú agus i bhfianaise a gcuid oibleagáidí seirbhíse poiblí, leagadh síos in Airteagal 19-ter, mír 21, de Dhlí 2009 go ndéanfadh cuideachtaí iar-Ghrúpa Tirrenia, lena n-áirítear Toremar, an feistiú a leithdháileadh cheana agus an tosaíocht maidir le leithdháileadh sliotán nua a choimeád i gcomhréir leis na nósanna imeachta arna leagan síos ag na hÚdaráis Mhuirí mar a bhunaítear le Dlí Uimh. 84 an 28 Eanáir 1994 agus le Cód Muirí na hIodáile.

2.3.5. Na bearta a leagtar síos le Dlí 2010

(91) Leagadh síos i nDlí 2010 an fhéidearthacht go mbainfeadh gnóthais iar-Ghrúpa Tirrenia úsáid, ar bhonn sealadach, as na hacmhainní airgeadais a gealladh (35) cheana d’uasghrádú agus nuachóiriú an chabhlaigh chun riachtanais phráinneacha leachtachta a chumhdach. Ceanglaíodh ar na gnóthais úd de chuid iar-Ghrúpa Tirrenia a bhain úsáid as an bhféidearthacht sin, áfach, na cistí tiomnaithe sin a athshlánú sa chaoi is go mbeidís fós in ann na huasghráduithe ba ghá a dhéanamh ar a longa. Bhí gá leis na huasghráduithe sin chun caighdeáin nua idirnáisiúnta sábháilteachta a chomhlíonadh i ndiaidh Chomhaontú Stócólm 1996 (36).

(92) Go háirithe, cuireadh EUR 23 750 000 ar leataobh chun na huasghráduithe do Ghrúpa Tirrenia ina iomláine a íoc, á tharraingt as dhá shaoráid (37). Leithdháileadh EUR 1 617 300 den mhéid sin ar Toremar, a d’úsáid é chun uasghrádú a dhéanamh ar a chabhlach (féach aithris (138)).

(93) Ina theannta sin, leagadh síos na nithe seo a leanas le hAirteagal 1 de Dhlí 2010: (a) Fadaítear na Coinbhinsiúin tosaigh ón 1 Deireadh Fómhair 2010 go dtí deireadh phróiseas príobháidithe Tirrenia agus Siremar (féach freisin aithris (30)); (b) Leasaítear Airteagal 19-ter de Dhlí Foraithne Uimh. 135/2009, a tiontaíodh le modhnuithe i nDlí 2009, trí mhír 24a a thabhairt isteach. De réir na míre sin, tairbhíonn gach gníomh oifigiúil agus oibríocht oifigiúil i gcur chun feidhme fhorálacha mhíreanna 1-15 de Dhlí 2009 de dhíolúintí fioscacha. Baineann na míreanna sin le léirscaoileadh na hearnála cabatáiste muirí trí phríobháidiú Ghrúpa Tirrenia, lena n-áirítear a réamhbheart, i.e. aistriú na gcuideachtaí réigiúnacha chuig na réigiúin faoi seach; (c) Chun leanúnachas na seirbhíse poiblí a ráthú agus chun tacú le próiseas príobháidithe chuideachtaí iar-Ghrúpa Tirrenia, féadfaidh na réigiúin atá i gceist acmhainní Fondo Aree Sottoutilizzate (“FAS”) (38) a úsáid de bhun Threoir CIPE (39).

2.4. Nós imeachta maidir le sárú Uimh. 2007/4609

(94) I ndiaidh malartuithe roimhe seo idir seirbhísí an Choimisiúin agus an Iodáil, rinne Ard-Stiúrthóir an Choimisiúin atá freagrach as fuinneamh agus iompar faisnéis a iarraidh ar an Iodáil an 19 Nollaig 2008. I measc nithe eile, bhain an iarraidh le forléargas ar na bealaí seirbhíse poiblí a bhí ann an tráth sin agus ar na cúraimí seirbhíse poiblí a bheartaigh an Iodáil faoi na Coinbhinsiúin nua a bhí beartaithe. Thairis sin, iarradh ar an Iodáil tuilleadh mionsonraí a sholáthar maidir leis na pleananna um phríobháidiú Ghrúpa Tirrenia.

(95) I litir uaithi an 28 Aibreán 2009, thug an Iodáil freagra mionsonraithe ar iarraidh an Choimisiúin an 19 Nollaig 2008. Luaigh an Iodáil na nithe seo a leanas sa litir sin, i measc nithe eile: (1) b’éigean síneadh a chur leis na Coinbhinsiúin tosaigh go dtí an 31 Nollaig 2009 sa chaoi is go mbainfí amach léirscaoileadh na hearnála cabatáiste muirí san Iodáil trí phríobháidiú Ghrúpa Tirrenia; (2) b’éigean cúiteamh seirbhíse poiblí a dheonú do Ghrúpa Tirrenia sa chaoi is go n-áiritheofaí leanúnachas críche leis na hoileáin trí bhíthin naisc mhuirí nach raibh á soláthar go sásúil ag oibreoirí príobháideacha ar an margadh; (3) tugadh próiseas críochnúil cuíchóirithe ar na bealaí i gcrích an 10 Márta 2009. Cuireadh na gnéithe ábhartha sóisialta, fostaíochta agus eacnamaíocha san áireamh sa phróiseas sin, mar aon leis an ngá atá ann naisc fíor-riachtanacha le haghaidh leanúnachas críche a choimirciú agus áiríodh leis comhairliúchán leis na sé Réigiún lena mbaineann. Is é a bheadh mar thoradh ar an gcuíchóiriú sin laghdú ar ghlanchostas na seirbhíse poiblí de thuairim agus EUR 66 mhilliún agus iomarcaíocht thart ar 600 ball den chriú thar Ghrúpa Tirrenia ina iomláine. Mheabhraigh an Iodáil gur chomhlánaigh cuíchóiriú 2009 iarrachtaí roimhe sin (in 2004, 2006 agus 2008) na seirbhísí a bhí á n-oibriú ag Grúpa Tirrenia a laghdú; (4) ba iad na cuspóirí (i) na naisc a raibh gá leo chun leanúnachas críche a áirithiú idir na hoileáin agus an mhórthír agus idir na hoileáin féin a choinneáil ar bun, agus an ceart chun sláinte, staidéir agus gluaiseachta a choimeád, (ii) naisc a chuíchóiriú i gcás oibreoirí príobháideacha a bhí ag soláthar na naisc chéanna thar an tréimhse chéanna ama, agus ráthaíochtaí comhchosúla cáilíochta agus leanúnachais acu, agus (iii) naisc shamhraidh agus mhearluais nach n-iompraíonn ach daoine a chuíchóiriú; (5) thug an Iodáil forléargas sa litir ar na bealaí a bhí á n-oibriú ag cuideachtaí Ghrúpa Tirrenia i gcaitheamh 2008 agus ar an líon laghdaithe bealaí a d’oibreodh cuideachtaí Ghrúpa Tirrenia in 2009. De réir na hIodáile, ba iad na bealaí sa chás deireanach sin ba bhonn leis na Coinbhinsiúin nua a bhí le tabhairt i gcrích le húinéirí nua chuideachtaí Ghrúpa Tirrenia.

(96) Chuir Ard-Stiúrthóir an Choimisiúin atá freagrach as fuinneamh agus iompar litir chuig an Iodáil an 21 Nollaig 2009 inar tugadh dá n-aire dóibh inter alia, i bhfianaise an ollchóirithe radacaigh a rinneadh ar earnáil an chabatáiste mhuirí san Iodáil, agus mar gheall ar an tionchar mór sóisialta a d’imreodh an príobháidiú, dá mba rud é go ndéanfaí na tairiscintí ar bhonn conradh simplí seirbhíse poiblí, gurbh inghlactha cuideachtaí loingseoireachta a bhfuil na conarthaí sin acu a chur chun tairisceana — i bprionsabal agus mar eisceacht — chun comhlíontacht a áirithiú le critéar an neamh-idirdhealaithe idir longúinéirí Comhphobail mar a leagtar síos i Rialachán (CEE) Uimh. 3577/92 ón gComhairle (40) (“an Rialachán Cabatáiste Muirí”).

(97) An 29 Eanáir 2010 (41) sheol an Coimisiún litir fógra fhoirmiúil maidir leis an Rialachán Cabatáiste Muirí a bheith á chur chun feidhme go mícheart. Mheabhraigh an Coimisiún sa litir sin go gceanglaítear leis an Rialachán go ndéanfaidh Ballstát conarthaí seirbhíse poiblí a thabhairt i gcrích nó oibleagáidí seirbhíse poiblí a fhorchur, tráth ar bith a dhéanann sé amhlaidh, ar bhonn neamh-idirdhealaitheach i leith longúinéirí uile an Chomhphobail. Foráiltear in Airteagal 4(3) den Rialachán sin go bhféadfaidh conarthaí seirbhíse poiblí atá ann faoi láthair fanacht i bhfeidhm suas go dtí dáta éaga an chonartha ábhartha. Thug an Coimisiún dá aire, áfach, gur lean cuideachtaí Ghrúpa Tirrenia de bheith ag oibriú seirbhísí iompair mhuirí tar éis do na conarthaí seirbhíse poiblí faoi seach a bheith dulta in éag (na Coinbhinsiúin tosaigh). Bhí na Coinbhinsiúin sin, go háirithe, le dul in éag ag deireadh 2008 ach d’fhadaigh an Iodáil arís agus arís eile iad. Dá bhrí sin, d’iarr an Coimisiún ar an Iodáil a cuid barúlacha a thíolacadh.

(98) An 29 Eanáir 2010 thug Ard-Stiúrthóir an Choimisiúin atá freagrach as fuinneamh agus iompar freagra freisin ar litir de chuid na hIodáile an 22 Eanáir 2010. Chuir an tArd-Stiúrthóir i dtábhacht nár bhain a fhreagra ach le comhlíontacht leis an Rialachán Cabatáiste Muirí agus ní le saincheisteanna Státchabhrach. Ina fhianaise sin, shonraigh an tArd-Stiúrthóir gur leormhaith na réasúnuithe a soláthraíodh maidir le bealaí áirithe chun an t-amhras a cuireadh in iúl roimhe sin a bhaint. Mheabhraigh an tArd-Stiúrthóir nach bhféadann conarthaí seirbhíse poiblí ach bealaí dá bhfuil teip mhargaidh ann a chumhdach.

(99) Thug an Iodáil freagra an 29 Márta 2010 ar litir fógra fhoirmiúil an Choimisiúin an 29 Eanáir 2010. I measc nithe eile, shoiléirigh an Iodáil ina freagra go nglacfadh 11 pháirtí leasmhara páirt sna chéad chéimeanna eile den nós imeachta tairisceana le haghaidh Toremar.

(100) Chuir an Iodáil in iúl don Choimisiún le linn cruinniú ad hoc an 10 Meán Fómhair 2010 gur cuireadh moill ar an nós imeachta iomaíoch don chonradh le haghaidh Toremar i measc conarthaí eile. Ina dhiaidh sin, le Dlí Uimh. 163 an 1 Deireadh Fómhair 2010 fadaíodh na Coinbhinsiúin tosaigh a thuilleadh go dtí deireadh phróisis phríobháidithe Tirrenia agus Siremar (féach freisin aithris (30)).

(101) I bhfianaise na bhforbairtí sin, sheol an Coimisiún litir fógra fhoirmiúil chomhlántach an 24 Samhain 2010. Luaigh an Coimisiún an méid seo a leanas sa litir sin: (a) cuireadh síneadh le Coinbhinsiún tosaigh Toremar, i measc cinn eile, go huathoibríoch agus gan aon nós imeachta iomaíoch; (b) cé gur leanadh de chur i bhfeidhm na gconarthaí seirbhíse poiblí atá i gceist, níor tugadh i gcrích aon nós imeachta iomaíoch, i gcás Toremar ná i gcásanna eile; (c) d’fhorchoimeád sé an ceart chun tuairim réasúnaithe a thabhairt más gá (agus aon bharúil a thabharfadh an Iodáil á cur san áireamh).

(102) I litir uaithi an 15 Iúil 2016, chuir an Iodáil in iúl don Choimisiún gur tugadh i gcrích príobháidiú chuideachtaí uile iar-Ghrúpa Tirrenia. Chinn an Coimisiún an 8 Nollaig 2016 clabhsúr a chur leis an nós imeachta maidir le sárú.

3. FORAIS LE TIONSCNAMH AN NÓS IMEACHTA AGUS LE SÍNEADH A CHUR LEIS

3.1. Fadú an Choinbhinsiúin tosaigh idir Toremar agus an Iodáil

3.1.1. Altmark a urramú agus cabhair a bheith ann

(103) I gCinneadh 2011 uaidh, thug an Coimisiún an réamhthuairim nach raibh an sainmhíniú ar na hoibleagáidí seirbhíse poiblí soiléir go leordhóthanach agus dá réir sin nach raibh an Coimisiún in ann teacht ar chonclúid chinnte maidir le cibé acu a bhí nó nach raibh earráidí follasacha ann. Go háirithe, ní raibh tuairim iomlán ag an gCoimisiún ag an tráth sin maidir leis na hoibleagáidí iarbhír a forchuireadh ar Toremar as oibriú na mbealaí i gceist i gcomparáid leis na seirbhísí a bhí á soláthar ag iomaitheoirí ar chuid de na bealaí sin.

(104) Thug an Coimisiún an réamhthuairim gur urramaíodh an dara coinníoll de bhreithiúnas Altmark (42) toisc gur suíodh roimh ré na paraiméadair a bhí mar bhonn le ríomh an chúitimh agus gur urramaíodh na ceanglais trédhearcachta. Go háirithe, thug an Coimisiún dá aire go dtugtar tuairisc ar na paraiméadair sin sa Choinbhinsiún tosaigh (le haghaidh cúiteamh a bhaineann leis an mbliain 2009) agus i dTreoir CIPE (le haghaidh cúiteamh ó 2010 ar aghaidh).

(105) Mheas an Coimisiún, áfach, gur chosúil nár urramaíodh an tríú coinníoll de bhreithiúnas Altmark agus go mb’fhéidir gur tugadh róchúiteamh do na hoibreoirí i leith fheidhmiú na gcúraimí seirbhíse poiblí. Go háirithe, chuir an Coimisiún in iúl go raibh amhras air maidir le cibé acu a léiríonn nó nach léiríonn an phréimh riosca 6,5 %, a bhfuil feidhm aici ó 2010 ar aghaidh, leibhéal iomchuí riosca ó tharla gur chosúil prima facie nár ghlac Toremar chuige féin na rioscaí a iompraítear de ghnáth in oibriú na seirbhísí sin.

(106) Thug an Coimisiún an réamhthuairim freisin nár urramaíodh an ceathrú coinníoll de bhreithiúnas Altmark a mhéid nár cuireadh fadú an Choinbhinsiúin tosaigh amach chun tairisceana. Thug an Coimisiún dá aire thairis sin nach bhfuair sé aon fhianaise a thacódh leis an argóint gur sholáthraigh Toremar i ndáiríre na seirbhísí lena mbaineann ar an gcostas ba lú don phobal.

(107) Tháinig an Coimisiún ar an réamhchonclúid i gCinneadh 2011 dá bhrí sin gur Státchabhair de réir bhrí Airteagal 107(1) CFAE a bhí sa chúiteamh seirbhíse poiblí a íocadh le Toremar le linn 2009-2011. Ina theannta sin, ba é tuairim an Choimisiúin gur cheart a mheas gur cabhair nua an chabhair sin.

3.1.2. Comhoiriúnacht

(108) I gCinneadh 2011 uaidh, thug an Coimisiún an réamhthuairim nach dtagann an cúiteamh seirbhíse poiblí le haghaidh na mblianta 2009-2011 faoi raon feidhme Chinneadh 2005 maidir le seirbhís lena ngabhann leas eacnamaíoch ginearálta (43) ná faoi raon feidhme Chreat 2005 maidir le seirbhís lena ngabhann leas eacnamaíoch ginearálta (44). Dá bhrí sin, rinne an Coimisiún measúnú ar an mbeart sin go díreach faoi Airteagal 106(2) CFAE agus shuigh sé go raibh amhras air maidir le cibé acu a comhlíonadh nó nár comhlíonadh na coinníollacha comhoiriúnachta is infheidhme.

(109) I gCinneadh 2012, thug an Coimisiún dá aire gur tháinig pacáiste nua seirbhíse lena ngabhann leas eacnamaíoch ginearálta i bhfeidhm an 31 Eanáir 2012, arb é a bhí ann Cinneadh 2011 maidir le seirbhís lena ngabhann leas eacnamaíoch ginearálta (45) agus Creat 2011 maidir le seirbhís lena ngabhann leas eacnamaíoch ginearálta (46). Thug an Coimisiún an réamhthuairim, áfach, nach bhféadfaí a mheas go raibh an cúiteamh seirbhíse poiblí faoi fhadú an Choinbhinsiúin tosaigh comhoiriúnach leis an margadh inmheánach ná díolmhaithe ón gceanglas fógra faoi Chinneadh 2011 maidir le seirbhís lena ngabhann leas eacnamaíoch ginearálta.

(110) Rinneadh foráil le Dlí 2010 maidir le fadú an Choinbhinsiúin tosaigh ón 30 Meán Fómhair 2010 go dtí deireadh an phróisis príobháidithe. Dá thoradh sin, d’fhéadfaí an cúiteamh arna fháil ag an gcuideachta ón 1 Deireadh Fómhair 2010 go dtí a príobháidiú a mheasúnú ar bhonn Chreat 2011 maidir le seirbhís lena ngabhann leas eacnamaíoch ginearálta a bhfuil feidhm leis freisin, de réir mhír 69 de, maidir le cabhair arna deonú roimh an 31 Eanáir 2012 (féach aithris (283) agus aithris (284)).

3.2. Príobháidiú Toremar

(111) Tráth a glacadh Cinneadh 2012, bhí amhras ar an gCoimisiún go raibh an nós imeachta tairisceana chun Toremar a dhíol trédhearcach agus neamhchoinníollach go leordhóthanach chun a áirithiú gur tharla an díol ar phraghas an mhargaidh.

(112) Mheas an Coimisiún i gCinneadh 2012 go mb’fhéidir go raibh an líon tairgeoirí srianta ag coinníollacha áirithe a forchuireadh sa phríobháidiú nó gur imir na coinníollacha sin tionchar ar an bpraghas díola. D’athluaigh an Coimisiún a chleachtas bunaithe maidir le sócmhainní gnóthas faoi úinéireacht Stáit a bheith á ndíol ag an Stát (nó a ndíol a bheith inchurtha i leith an Stáit sa chás seo): is comhartha ar Státchabhair a bheith ann cúinsí neamheacnamaíocha a bheith á meas nach measfadh díoltóir príobháideach, amhail cúiseanna beartais phoiblí, ceanglais fostaíochta nó forbairt réigiúnach, más amhlaidh go bhforchuirtear leo oibleagáidí dochraideacha ar an gceannaitheoir ionchasach agus más dóigh dá bhrí sin go laghdófar an praghas díola.

(113) Ar an dóigh chéanna, ar bhonn na faisnéise a bhí ar fáil an tráth sin, mheas an Coimisiún gur chuir na ceanglais theicniúla agus airgeadais mar a thugtar orthu agus mar a fhorchuirtear i dtairiscint Toremar míshocracht éifeachtach sa tairiscint trí thairgeoirí ionchasacha a shrianadh do chuideachtaí muirí a bhí ann faoi láthair, ó tharla sa chás seo gur cuireadh an chuideachta féin a raibh an conradh seirbhíse poiblí aici ar díol (47).

(114) Ar na cúiseanna thuas, tháinig an Coimisiún ar an réamhchonclúid nach raibh nós imeachta príobháidithe Toremar trédhearcach ná neamhchoinníollach go leordhóthanach chun a áirithiú as féin gur tharla an díolachán ar phraghas an mhargaidh. Dá bhrí sin, níor fhéad an Coimisiún é a eisiamh ag an tráth sin gur tugadh buntáiste eacnamaíoch don cheannaitheoir.

(115) Mheas an Coimisiún freisin, ar bhonn na faisnéise a bhí ar fáil nuair a bhí Cinneadh 2012 á eisiúint aige, gur neamh-chomhoiriúnach a bheadh aon chabhair a thiocfadh aníos i gcaitheamh an phróisis phríobháidithe.

3.3. An conradh nua seirbhíse idir Réigiún na Tuscáine agus Moby/Toremar

3.3.1. Altmark a urramú agus cabhair a bheith ann

(116) Thug an Coimisiún an réamhthuairim i gCinneadh 2011 agus i gCinneadh 2012 nár chomhlíon an cúiteamh a íocadh le Toremar (agus lena fhaighteoir, Moby) na critéir a leagadh síos i mbreithiúnas Altmark agus gur cabhair de réir bhrí Airteagal 107(1) CFAE a bhí ann dá bhrí sin. Tháinig an Coimisiún ar an gconclúid sin i bhfianaise an mhéid seo a leanas: (i) bhí iomaitheoirí ar dhealraitheach go raibh seirbhísí comhchosúla á dtairiscint acu i láthair ar bhealaí áirithe a bhí á n-oibriú ag Toremar agus níor cuireadh faisnéis leordhóthanach isteach a chuirfeadh ar a chumas don Choimisiún teacht ar chonclúid maidir le cé acu a bhí nó nach raibh an SGEI ina léiriú ar fhíor-riachtanas seirbhíse poiblí nárbh fhéidir le fórsaí margaidh iad féin a chomhlíonadh; (ii) ba chosúil go raibh mar thoradh ar ríomh an chúitimh de bhun Threoir CIPE gur tugadh róchúiteamh don oibreoir as an tseirbhís phoiblí a sholáthar ar na cúiseanna céanna a luaitear i gCinneadh 2011; agus (iii) níor urramaíodh de réir cosúlachta an ceathrú coinníoll de bhreithiúnas Altmark i bhfianaise gur cuireadh an tseirbhís phoiblí chun tairisceana ar an gcoinníoll go bhfaigheadh an tairgeoir a n-éireodh leis cuideachta Toremar ina hiomláine. Ghlac an Coimisiún an seasamh roimh ré go mbeadh costas níos ísle don phobal ann dá mbeadh an conradh seirbhíse poiblí curtha chun tairisceana gan an ceanglas ceannaigh.

3.3.2. Comhoiriúnacht

(117) I dtaca le comhoiriúnacht an chúitimh do Toremar, thug an Coimisiún dá aire, ar bhonn na faisnéise a sholáthair an Iodáil, nárbh infheidhme Cinneadh SGEI 2011 maidir leis gconradh seirbhíse seo mar gheall ar an tréimhse fhada iontaoibhe (12 bhliain) a bhí ann. Níor fhéad an Coimisiún teacht ar chonclúid ag an tráth sin ar aon chaoi maidir le cur i bhfeidhm Chinneadh SGEI 2011 toisc nach raibh an conradh sínithe soláthraithe go fóill. Ní bhfuair an Coimisiún aon fhaisnéis (e.g. an líon paisinéirí a iompraíodh sa 2 bhliain airgeadais roimh an gcur ar iontaoibh) chun scrúdú a dhéanamh ar choinníollacha eile comhoiriúnachta Chinneadh SGEI 2011. Rinne an Coimisiún measúnú ina dhiaidh sin ar an gcabhair bunaithe ar Chreat SGEI 2011 ach shuigh sé go raibh amhras air maidir le cé acu a comhlíonadh nó nár comhlíonadh coinníollacha comhoiriúnachta an Chreata agus d’iarr ar an Iodáil go léireofaí gurb amhlaidh gur comhlíonadh.

3.4. An tosaíocht feistithe

(118) I gCinneadh 2011, thug an Coimisiún an réamhthuairim gurb amhlaidh, a mhéid nach bhfaightear luach saothair i leith na tosaíochta feistithe, is buntáiste rialála an beart nach mbaineann aon aistriú ar acmhainní Stáit leis agus nach féidir leis dá bhrí sin cáiliú mar státchabhair. Ina mhalairt de chás, má thugtar luach saothair i leith na tosaíochta feistithe, mheas an Coimisiún, a mhéid a sholáthraíonn Toremar fíorsheirbhís lena ngabhann leas eacnamaíoch ginearálta agus nach ndeonaítear an tosaíocht sin ach i ndáil le bealaí a chumhdaítear leis an tseirbhís sin lena ngabhann leas eacnamaíoch ginearálta, nach mbeadh buntáiste breise eacnamaíoch mar thoradh ar an méid sin ós rud é go mbeadh sé ina dhlúthchuid de sholáthar na seirbhíse lena ngabhann leas eacnamaíoch ginearálta. Mar sin féin, d’iarr an Coimisiún ar an Iodáil agus ar thríú páirtithe tuilleadh faisnéise a sholáthar maidir leis an mbeart sin.

(119) Ós rud é gur léirigh sé go raibh sé in amhras faoi dhlisteanacht mhisean na seirbhíse lena ngabhann leas eacnamaíoch ginearálta, ní fhéadfadh an Coimisiún teacht ar chonclúid maidir le comhoiriúnacht an bhirt dá mba chabhair é.

3.5. Na bearta a leagtar síos le Dlí 2010

(120) I gCinneadh 2011, thug an Coimisiún an réamhthuairim gur státchabhair i bhfabhar chuideachtaí iar-Ghrúpa Tirrenia, lena n-áirítear Toremar, a bhí sna bearta uile a leagtar síos le Dlí 2010. Áirítear orthu sin: (1) an úsáid a d’fhéadfaí a bhaint, chun críoch leachtachta, as na cistí atá curtha in áirithe chun na longa a uasghrádú; (2) na díolúintí fioscacha a bhaineann leis an bpróiseas príobháidithe; agus (3) an úsáid a d’fhéadfaí a bhaint as acmhainní saora cois loinge. D’iarr an Coimisiún ar an Iodáil a shoiléiriú cé acu a bhí nó nach raibh gá le gach ceann de na bearta sin chun an tseirbhís phoiblí a sholáthar agus, más amhlaidh gur gá, cén chaoi.

(121) Thug an Coimisiún an réamhthuairim freisin gur dhócha gur chabhair oibriúcháin a bhí sna bearta sin lena laghdaítear na costais a bheadh le seasamh murach sin ag Toremar féin, agus ag na cuideachtaí féin eile de chuid iar-Ghrúpa Tirrenia, agus gur cheart a mheas dá bhrí sin go bhfuil na bearta sin neamh-chomhoiriúnach leis an margadh inmheánach.

4. BARÚLACHA ÓN IODÁIL

4.1. Maidir leis na hoibleagáidí seirbhíse poiblí agus an timpeallacht iomaíoch

(122) Sholáthair an Iodáil liosta de na bealaí atá á n-oibriú ag Toremar agus atá faoi réir oibleagáidí seirbhíse poiblí (mar aon le doiciméadacht dhlíthiúil chomhfhreagrach mar thacaíocht), lena n-áirítear tráthchláir agus minicíocht de réir séasúir, an timpeallacht iomaíoch agus na cúiseanna atá leis na hoibleagáidí seirbhíse poiblí sin.

(123) A mhéid a bhaineann le seirbhís lena ngabhann leas eacnamaíoch ginearálta a bheith ann i ndáiríre, tugann an Iodáil dá haire gur leagadh síos na hoibleagáidí seirbhíse poiblí thuas chun leanúnachas críche agus an nasc idir an mhórthír agus na hoileáin a choinneáil ar bun. Cuireann an tseirbhís le forbairt eacnamaíoch na n-oileán agus le héascú an iompair idirmhódúil freisin, agus ráthaíonn sí an tráth céanna riachtanais soghluaisteachta fhíor-riachtanacha phobail na n-oileán agus áirithíonn sí go n-urramaítear an ceart chun leanúnachas críche, rud a ráthaítear go bunreachtúil.

(124) A mhéid a bhaineann leis an timpeallacht iomaíoch, chuir an Iodáil faisnéis isteach a léiríonn gurb é Toremar an t-aon oibreoir amháin a bhíonn i mbun seoltóireachta ar an gcuid is mó de na bealaí i gcaitheamh na bliana. Cé go raibh roinnt iomaíochta ann thar na blianta, go háirithe ar bhealach Piombino — Portoferraio (Líne A2) agus Moby rannpháirteach ann, is é tuairim na hIodáile nach féidir an tseirbhís a sholáthraíonn Toremar a ionadú agus nárbh fhéidir le fórsaí margaidh ina n-aonar ráthú an leanúnachais chríche a bhaint amach.

4.2. Maidir le príobháidiú Toremar

4.2.1. Maidir le praghas díola Toremar

(125) De réir na hIodáile, is é a bhí i bpríobháidiú Toremar ná aistriú scairchaipiteal iomlán na cuideachta trí bhíthin nós imeachta tairisceana poiblí arna thionscnamh ag Réigiún na Tuscáine. Is é a bhí i gceist go comhuaineach leis an nós imeachta sin freisin seirbhísí poiblí muirí in oileánra na Tuscáine a chur ar iontaoibh na cuideachta ar feadh tréimhse 12 bhliain chun leanúnachas críche a choinneáil ar bun.

(126) Choimisiúnaigh Réigiún na Tuscáine meastóireacht neamhspleách le saineolaithe (féach aithris (67) agus aithris (68)) chun measúnú a dhéanamh ar shaincheisteanna dlíthiúla agus eacnamaíocha maidir le díolachán Toremar. De réir na hIodáile, leagtar amach go soiléir gonta sa mheastóireacht sin (“tuarascáil Fidi”) na nósanna imeachta a leanadh chun margadhluach scairchaipiteal Toremar a chinneadh.

4.2.2. Maidir leis an nós imeachta a bheith de chineál trédhearcach neamh-idirdhealaitheach

(127) Cuireann an Iodáil i dtábhacht go ndearnadh na nósanna imeachta i gcomhréir le prionsabail dhlíthiúla na trédhearcachta agus an neamh-idirdhealaithe. Ba é a cosaint gur tugadh do gach ceann den 11 pháirtí a léirigh spéis an fhaisnéis ábhartha ba ghá chun a dtairiscint a chur isteach trí bhíthin rochtana ar sheomra sonraí, áit ar soláthraíodh an doiciméadacht uile. Luann an Iodáil thairis sin nach raibh aon rialú aici an tráth sin den nós imeachta ar na tairgeoirí ionchasacha toisc nach raibh na freagraí ar an nglao ar léiriú spéise ceangailteach. Tugadh an ceart do na hiomaitheoirí freisin ceisteanna a chur isteach agus freagraí a fháil ón údarás conarthach.

(128) Maidir le hamhras an Choimisiúin i dtaobh na gceanglas teicniúil agus airgeadais a forchuireadh ar thairgeoirí chun a bheith rannpháirteach sa tairiscint, is é argóint na hIodáile nach bhfuil ceanglais den sórt sin idirdhealaitheach ach bunaithe ar an riachtanas oibreoir a roghnú a bhfuil ar a chumas aige fios gnó sonrach a sholáthar i bhfianaise fhorbairt chainníochtúil agus cháilíochtúil na seirbhísí poiblí is gá. Is mó a bhaineann sin le hábhar i gcomhthéacs tairisceana amhail an ceann faoi shaincheist sna himeachtaí seo, cás inar comhcheanglaíodh díol Toremar le tabhairt i gcrích chonradh nua seirbhíse poiblí (48). De réir na hIodáile, ní théann soláthar ceanglas teicniúil agus airgeadais salach ar an tairiscint a bheith a oscailte agus is féidir do thairgeoirí ionchasacha, óir is iarmhairt dhíreach riachtanach é ar an struchtúr áirithe tairisceana sin.

(129) A mhéid a bhaineann go sonrach leis na sócmhainní a aistríodh agus leis an oibleagáid chun leibhéil fostaíochta a choimeád, cuireann an Iodáil i dtábhacht nach raibh aon oibleagáid maidir le leibhéil fostaíochta san áireamh i ndíol Toremar.

4.3. Maidir le comhlíontacht fhadú an Choinbhinsiúin tosaigh agus an chonartha nua seirbhíse poiblí le coinníollacha Altmark

(130) Áitíonn an Iodáil go gcomhlíontar na ceithre chritéar Altmark don tréimhse 2009-2011 agus don tréimhse 2012-2024 araon ar na cúiseanna seo a leanas: — Rinneadh oibleagáidí seirbhíse poiblí a chur in iontaoibh Toremar go héifeachtach. Leagtar amach go soiléir i bhfadú an Choinbhinsiúin tosaigh agus sa chonradh nua seirbhíse poiblí na hoibleagáidí atá ann maidir leis na bealaí a bhfuiltear le freastal orthu, an sceideal ama, na minicíochtaí seoltóireachta, cáilíocht na soithí atá le húsáid agus cáilíocht na seirbhíse i gcoitinne, na hoibleagáidí taraife i ndáil leis na calafoirt a bhfreastalaítear orthu agus na hoibleagáidí maidir le cearta paisinéirí i gcomhréir le reachtaíocht an Aontais. Measann an Iodáil dá bhrí sin go sainítear na hoibleagáidí seirbhíse poiblí go soiléir agus go gcomhlíontar an chéad chritéar Altmark; — Ba ar bhealach oibiachtúil trédhearcach a réamhshainíodh na paraiméadair a úsáideadh chun an cúiteamh a ríomh. Tugtar míniú mionsonraithe orthu sin i dTreoir CIPE a bhfuil feidhm léi maidir leis an gcúiteamh a deonaíodh ó 2010 ar aghaidh agus cuireadh i bhfeidhm freisin iad maidir leis an gconradh nua seirbhíse poiblí (agus maidir le hiarscríbhinní a ghabhann leis). Measann an Iodáil dá bhrí sin gur bunaíodh na paraiméadair sin roimh ré ar bhealach oibiachtúil agus trédhearcach agus go n-urramaítear an dara critéar Altmark; — Maidir leis an tríú critéar Altmark, níl an cúiteamh i bhfadú an Choinbhinsiúin tosaigh ná sa chonradh nua seirbhíse poiblí níos mó ná an méid is gá chun na costais a eascraíonn as comhlíonadh na n-oibleagáidí seirbhíse poiblí a chumhdach. Tagann sin chun cinn go soiléir i ráitis ioncaim na cuideachta, ina léirítear caillteanas EUR 372 008 don tréimhse 3 bliana 2009-2011 agus caillteanas EUR 353 960 don tréimhse 5 bliana 2012-2016. Ina theannta sin, mar gheall ar an sásra athchothromúcháin a thugtar isteach le hAirteagal 26 den chonradh nua seirbhíse poiblí rinneadh bearta chun a áirithiú go gceartófaí aon imeacht ón gcothromaíocht a bheadh ann agus go seachnófaí róchúiteamh dá réir; — Measann an Iodáil go gcomhlíontar an ceathrú critéar Altmark freisin. Bhí Réigiún na Tuscáine ag déanamh faireacháin ar éifeachtúlacht na cuideachta le linn na tréimhse 2 bhliain 2010-2011, ach le linn na tréimhse a chumhdaítear leis an gconradh nua seirbhíse poiblí ba trí bhíthin nós imeachta tairisceana i gcomhréir le rialacha an Aontais a roghnaíodh an chuideachta a bheadh i bhfeighil ar chomhlíonadh na n-oibleagáidí seirbhíse poiblí.

4.4. Maidir leis an ráta toraidh 9,95 % a úsáideadh le haghaidh 2010 agus maidir leis an bpréimh riosca 6,5 % a leagtar síos i dTreoir CIPE ó 2010

(131) Luaitear i gCinneadh 2011 gur 9,95 % roimh cháin an ráta toraidh ar chaipiteal infheistithe a socraíodh le haghaidh 2010. Iarradh ar an Iodáil údar a thabhairt dó sin i bhfianaise go bhforáiltear i dTreoir CIPE go n-úsáidfí préimh riosca 6,5 % chun an toradh ar chaipiteal a chinneadh ag úsáid foirmle mheánchostas ualaithe an chaipitil (féach aithris (46)).

(132) Áitíonn an Iodáil go mbaineann an tagairt don ráta 9,95 % leis na dréacht-Choinbhinsiúin nua/na dréacht-Chonarthaí nua Seirbhíse Poiblí a chuirfí chun tairisceana leis na cuideachtaí iad féin agus a shíneofaí leis na ceannaitheoirí ar thabhairt i gcrích phríobháidiú gach ceann de chuideachtaí Ghrúpa Tirrenia (féach aithris (27)).

(133) Cuireann an Iodáil i dtábhacht freisin gur chinn sí go deimhin ríomh an chúitimh a shimpliú trí ráta comhréidh toraidh ar chaipiteal a chur i bhfeidhm toisc go gcuirtear uasteorainn le Dlí 2009 (49) leis an méid cúitimh sa tairiscint (i.e. an bonn leis an gcuireadh chun tairisceana). Go háirithe, don tréimhse a chumhdaíonn fadú an Choinbhinsiúin tosaigh (i.e. 2010-2011), ríomhadh ráta comhréidh an toraidh ar chaipiteal ag 6,9 % de facto. Ó 2012, faoin gconradh nua seirbhíse poiblí le Moby/Toremar, cuireadh ráta comhréidh toraidh ar chaipiteal 6,5 % i bhfeidhm. Tá an Iodáil tar éis a áitiú go mbíonn na torthaí sin ar chaipiteal ag ráta comhréidh fós i gcomhréir leis na rioscaí atá ann agus go bhfuil siad faoi bhun an 9,95 % a cuireadh in iúl don Choimisiún ar dtús ar aon chaoi.

(134) Míníonn an Iodáil freisin go mb’fhéidir go mbeadh toradh ar chaipiteal níos mó ná 6,5 % mar thoradh ar chur i bhfeidhm na modheolaíochta iomláine mar a leagtar síos i dTreoir CIPE í. Ar an gcúis sin, measann an Iodáil go bhfuil a cur chuige simplithe coimeádach agus nach gceadaítear leis i bprionsabal cúiteamh níos airde ná an tsuim a suíodh faoi Threoir CIPE a bheith ann le haghaidh Moby/Toremar.

4.5. Maidir leis an tosaíocht feistithe

(135) Tagraíonn an Iodáil d’Airteagal 19-ter, mír 21, de Dhlí 2009 lena dtugtar teideal do Toremar an feistiú a leithdháileadh air cheana agus tosaíocht i leithdháileadh sliotán nua a choimeád i gcomhréir leis an dlí náisiúnta (féach aithris (90) thuas).

(136) Áitíonn an Iodáil nár ligeadh aon acmhainn Stáit thar ceal agus an tosaíocht feistithe á leithdháileadh. De réir na hIodáile, íocann na hoibreoirí farantóireachta uile táillí tráthrialta leis na húdaráis ábhartha chalafoirt as feistiú. Maíonn an Iodáil freisin nach bhfuil an tosaíocht feistithe sin infheidhme ach amháin maidir leis na bealaí seirbhíse poiblí agus nár íoc Toremar, ná Moby/Toremar ina dhiaidh sin, aon táille bhreise as an tosaíocht feistithe sin agus nach n-íocann go fóill, óir thabharfadh calafoirt an chéad rogha de shliotáin feistithe dóibh fiú in éagmais tosaíochta foirmiúla feistithe mar gheall ar a misean seirbhíse poiblí.

(137) Measann an Iodáil nach dtabharfadh an tosaíocht feistithe buntáiste fónta do chuideachtaí iar-Ghrúpa Tirrenia, lena n-áirítear Toremar agus a fhaighteoir Moby. Áitíonn siad go háirithe nach gcuirtear an tosaíocht feistithe i bhfeidhm sa chleachtas ach amháin i gcás imthosca an-teoranta. Áirithítear lena mhéad atá an chuid is mó de na calafoirt agus le sceidealú teachtaí agus imeachtaí roimh ré nach bhforluíonn oibreoirí éagsúla a chéile ó thaobh na húsáide a bhaineann siad as feistithe sonracha nuair a bhíonn gnáthdhálaí ann - mura dtarlaíonn moill nó dálaí adhaimsire. Ina theannta sin, ós rud é go mbíonn Toremar agus Moby ag oibriú a gcuid seirbhísí ar feadh na bliana (contrártha d’oibreoirí nach mbíonn ag oibriú ach san ardséasúr, mar shampla) ba dhual do chalafoirt an chéad rogha de shliotáin feistithe a thabhairt dóibh fiú in éagmais tosaíochta foirmiúla feistithe. Ar na cúiseanna sin, measann an Iodáil nach féidir gur thug an tosaíocht feistithe aon bhuntáiste fónta do Toremar agus Moby.

4.6. Maidir leis na bearta a leagtar síos le Dlí 2010

(138) A mhéid a bhaineann leis na bearta a leagtar síos le Dlí 2010 (féach aithris (91) agus aithris (92) thuas), áitíonn an Iodáil gur leithdháileadh ar Toremar acmhainní airgeadais a gealladh cheana le Dlí Uimh. 102/2009 chun na críche tosaigh agus gur bhain Toremar úsáid éifeachtach as na hacmhainní sin. Go háirithe, d’úsáid Toremar EUR 1 617 300 chun a chabhlach a uasghrádú chun caighdeáin idirnáisiúnta sábháilteachta a urramú (i.e. EUR 808 650 le haghaidh uasghrádú an tsoithigh Aethalia agus EUR 808 650 le haghaidh uasghrádú an tsoithigh Liburna). Áitítear freisin nár úsáideadh na cistí sin chun críoch leachtachta.

(139) I ndáil leis na díolúintí fioscacha a bhaineann leis an bpróiseas príobháidithe, áitíonn an Iodáil, a mhéid a bhaineann le cáin chorparáide, nár cuireadh an beart i bhfeidhm toisc gur aistríodh Caremar, Saremar agus Toremar chuig na réigiúin saor in aisce. Dá bhrí sin, in éagmais aon luach saothair, níl feidhm ag Airteagal 86(1)(a) den Dlí Chomhdhlúite Cánach Ioncaim maidir le gnóthachain chaipitiúla i gcás aistrithe sócmhainní in aghaidh íocaíochta. I dtaca le cáin bhreisluacha, tugann an Iodáil dá haire go raibh aistrithe Caremar, Saremar agus Toremar ina n-idirbhearta atá díolmhaithe ó cháin bhreisluacha faoi Airteagal 10(1)(4) d’Fhoraithne Uimh. 633 ón Uachtarán an 26 Deireadh Fómhair 1972. I dtaca le cánacha indíreacha seachas cáin bhreisluacha, cuireann an Iodáil i dtábhacht gur ceapadh an díolúine dá bhforáiltear i nDlí 2010 d’fhonn riarachán a shimpliú. Ón bpeirspictíocht chánachais, is féidir éifeacht na díolúine a mheas a bheith diomaibhseach agus ar bheagán tionchair i ndáil le cánacha a muirearaítear ar rátaí comhréidhe. Ar bhealach níos sonraí, baineann sé leis an dleacht chlárúcháin (EUR 168 in aghaidh an doiciméid), le táillí clárúcháin chlár talún agus morgáiste (EUR 168 an ceann) agus leis an dleacht stampála (EUR 14,62 le haghaidh ceithre thaobh).

(140) Maidir leis na hacmhainní saora cois loinge, áitíonn an Iodáil nach bhfuair Toremar aon sochar uathu. Ina theannta sin, shoiléirigh siad nár úsáideadh acmhainní saora cois loinge chun cúiteamh breise a thabhairt do chuideachtaí iar-Ghrúpa Tirrenia, lena n-áirítear Toremar. Ina ionad sin, cuireadh na hacmhainní sin ar fáil chun na leithreasuithe buiséid a cuireadh ar bun chun na cúitimh seirbhíse poiblí a íoc le cuideachtaí iar-Ghrúpa Tirrenia a fhorlíonadh, i gcás nár leordhóthanach na leithreasuithe buiséid sin. Tugann an Iodáil dá haire gur chuir Airteagal 1, mír 5-ter de Dhlí Foraithne Uimh. 125/2010 ar a gcumas do na réigiúin na hacmhainní saora cois loinge a úsáid chun (cuid den) chúiteamh seirbhíse poiblí tráthrialta a chistiú agus leanúnachas na seirbhísí poiblí muirí a áirithiú dá réir sin. Thairis sin, soiléiríonn an Iodáil, faoi Airteagal 26 de Dhlí Foraithne Uimh. 185/2008, gur cuireadh EUR 65 milliún ar leataobh don grúpa Tirrenia le haghaidh gach ceann de na 3 bliana 2009, 2010 agus 2011 agus gur tarraingíodh EUR 195 milliún as acmhainní saora cois loinge dá réir. Aistríodh na cistí sin ina dhiaidh sin chuig cuntas na hAireachta Iompair a cuireadh ar leataobh chun an cúiteamh seirbhíse poiblí a íoc le cuideachtaí iar-Ghrúpa Tirrenia (Tirrenia, Siremar, Caremar, Toremar agus Saremar). Dá bhrí sin, ní bhainfeadh an beart sin ach le leithdháileadh acmhainní i mbuiséad na hIodáile chun na cúitimh seirbhíse poiblí a íoc.

4.7. Maidir le comhlíontacht fhadú an Choinbhinsiúin tosaigh agus an chonartha nua seirbhíse poiblí le Cinneadh SGEI 2011

(141) Fiú má mheasann an Iodáil nach Státchabhair atá sa chúiteamh seirbhíse poiblí a íocadh le Toremar faoin gconradh nua seirbhíse poiblí, tá sí tar éis a áitiú freisin cén fáth a gcomhlíonfadh an beart sin Cinneadh SGEI 2011 dá mba chabhair a bheadh ann.

(142) Ina freagra, soláthraíonn an Iodáil an meánmhéid tráchta in aghaidh na bliana don tréimhse 2010-2016, bunaithe ar na bealaí ina n-iomláine. Ar an mbonn sin, chuir an Iodáil trácht paisinéirí i láthair chun a léiriú nár sáraíodh an tairseach 300 000 paisinéir mar a leagtar síos in Airteagal 2(1)(d) de Chinneadh SGEI 2011 ar aon cheann de na bealaí a bhí á n-oibriú ag Toremar go dtí deireadh 2011 agus ag Moby/Toremar ó 2012.

4.8. Maidir le comhlíontacht an Choinbhinsiúin tosaigh agus an chonartha nua seirbhíse poiblí le Creat SGEI 2011

(143) Áitíonn an Iodáil thairis sin nár tharla aon róchúiteamh i bhfabhar Moby/Toremar agus gur comhlíonadh coinníollacha Chreat SGEI 2011.

(144) Chun údar a thabhairt dá bhfuil thuas, sholáthair an Iodáil faisnéis a léiríonn méideanna an toraidh ar chaipiteal infheistithe le haghaidh 2010-2017 agus an mhodheolaíocht a úsáideadh chun a fhíorú nach bhfuil aon róchúiteamh ann leis na seirbhísí arna soláthar ag Toremar agus Moby/Toremar, na costais agus ioncaim in aghaidh an bhealaigh le haghaidh 2010-2017 agus tréimhse dímheasa an chabhlaigh le haghaidh 2009-2017 (50).

(145) Ina theannta sin, áitíonn an Iodáil nach bhfuil aon ghníomhaíocht thráchtála arna déanamh ag Toremar (agus Moby/Torema) sa tréimhse ó 2009 go dtí an t-am i láthair.

5. BARÚLACHA Ó MOBY/TOREMAR

5.1. Maidir leis na hoibleagáidí seirbhíse poiblí agus an timpeallacht iomaíoch

(146) Áitíonn Moby/Toremar go sainítear go coincréiteach sa chonradh nua seirbhíse poiblí agus sna hiarscríbhinní a ghabhann leis cé na hoibleagáidí seirbhíse poiblí a bhaineann leis na bealaí muirí atá i gceist. Baineann na hoibleagáidí sin, i measc nithe eile, le cáilíocht agus saintréithe na seirbhíse (na haistir atá le déanamh, tráthchláir, dálaí seirbhíse) agus leis na taraifí is infheidhme.

(147) Mar fhreagra ar líomhain an ghearánaigh go bhfuil monaplacht á cruthú ar bhealaí Piombino – oileán Elba tar éis an chónasctha idir Toremar agus Moby, tagraíonn Moby/Toremar don údarú arna thabhairt don chónascadh sin ag Údarás Iomaíochta Náisiúnta na hIodáile trí bhíthin Chinneadh Uimh. 22622 an 19 Iúil 2011, faoi réir comhlíontacht le coinníollacha áirithe arb é is aidhm bheacht dóibh a áirithiú go mbíonn iomaíocht ar an mbealach sin ann.

(148) Thairis sin, áitíonn Moby/Toremar nárbh fhéidir freastal ar na bealaí i gceist gan tacaíocht phoiblí agus nárbh fhéidir leis an margadh féin seirbhísí a sholáthar a chomhlíonfadh na híoscheanglais atá i gceist leis an gconradh poiblí.

5.2. Maidir le príobháidiú Toremar

5.2.1. Maidir leis an bpraghas a íocadh as scaireanna Toremar

(149) Áitíonn Moby/Toremar nach bhfuil aon chomhchuid Státchabhrach i gceist le príobháidiú Toremar ós rud é gur dheimhnigh meastóir neamhspleách an praghas a comhaontaíodh.

5.2.2. Maidir leis an nós imeachta a bheith de chineál trédhearcach neamh-idirdhealaitheach agus maidir le cuachadh shócmhainní Toremar le conradh nua seirbhíse poiblí

(150) Ina fhreagra ar an seasamh a ghlac an Coimisiún roimh ré i gCinneadh 2012 go mb’fhéidir gur chuir ceanglais theicniúla agus airgeadais na tairisceana teorainn ar an líon tairgeoirí a mbeadh spéis acu tairiscint a chur isteach, áitíonn Moby/Toremar go raibh gá go deimhin leis na ceanglais sin i bhfianaise struchtúr áirithe a bheith ag Toremar a d’eascair as é a bheith ina chuid de Ghrúpa Tirrenia.

(151) De réir Moby/Toremar, ní raibh na saoráidí uile ag Toremar as féin chun na seirbhísí muirí ba ghá a áirithiú agus bhíodh sé i gcónaí ag úsáid seirbhísí Ghrúpa Tirrenia san am a chuaigh thart, go háirithe seirbhísí de chineál tráchtála (e.g. comhordú ghníomhaíochtaí na n-oifigí ticéad calafoirt, ionaid ghlaonna agus seirbhísí cumarsáide), seirbhísí teicniúla (e.g. bainistíocht ar chórais faisnéise) agus seirbhísí áirithe níos speisialaithe (e.g. bainistíocht soláthair).

(152) Áitíonn Moby/Toremar dá bhrí sin nárbh fhéidir a mheas go raibh an tairiscint mar a ceapadh í idirdhealaitheach agus go raibh iarraidh Réigiún na Tuscáine go mbeadh ceannaitheoir Toremar gníomhach cheana in earnáil an iompair mhuirí do phaisinéirí arna spreagadh ag breithnithe beartais thionsclaíoch chun an leanúnachas seirbhíse a áirithiú.

(153) Dá ndéanfaí an conradh poiblí a dhámhachtain gan Toremar a dhíol, is é a áitíonn Moby/Toremar nach mbeadh aon chúis thairis sin ag Toremar leanúint de bheith ag feidhmiú agus nach mbeadh sé furasta é a athdhíol ar an margadh i bhfianaise a shainiúla atá a chabhlach. Thairis sin, de réir na bpáirtithe, is dócha go mbeadh ar Réigiún na Tuscáine méid cúitimh níos airde a íoc as an tseirbhís ós rud é nár mhór don oibreoir na soithí agus an pearsanra ba ghá a fháil. Thairis sin arís, bheadh ar Réigiún na Tuscáine costais díchoimisiúnaithe chabhlach Toremar agus costais bainistíochta agus leachtaithe na cuideachta a íoc. Dá bhrí sin, íoslaghdaítear ar na costais idirghabhála Stáit trí shócmhainní Toremar a chuachadh le conradh nua seirbhíse poiblí.

(154) Ar deireadh, tagraíonn Moby/Toremar, ina fhreagra ar líomhain an ghearánaigh gur thug an nós imeachta tairisceana buntáiste do Moby, do na himeachtaí ar an leibhéal náisiúnta (féach roinn 2.3.2.3) inar seasadh le toradh an nós imeachta tairisceana maidir le príobháidiú Toremar agus dámhachtain an chonartha seirbhíse.

5.3. Maidir le comhlíontacht an chonartha nua seirbhíse poiblí le coinníollacha Altmark

(155) Áitíonn Moby/Toremar go gcomhlíonann an conradh nua seirbhíse poiblí critéir Altmark uile.

(156) De réir na bpáirtithe, sainítear na hoibleagáidí seirbhíse poiblí go soiléir agus bunaítear paraiméadair an chúitimh roimh ré ar bhealach oibiachtúil trédhearcach. Thairis sin, de bhua an tsásra lena ndámhtar an tseirbhís (ceant lascaine) agus de bhua an chórais faireacháin a bunaíodh, ar dá réir a fhaigheann Toremar cúiteamh as na gníomhaíochtaí arna ndéanamh aige iarbhír agus astu sin amháin, níl an cúiteamh níos mó ná an méid is gá chun na costais a eascraíonn as comhlíonadh oibleagáidí seirbhíse poiblí a chumhdach.

(157) Ar deireadh, áitíonn Moby/Toremar go ndearnadh roghnú na cuideachta atá i bhfeighil ar chomhlíonadh na n-oibleagáidí seirbhíse poiblí trí bhíthin nós imeachta tairisceana i gcomhréir le dlí an Aontais.

5.4. Maidir le fadú an Choinbhinsiúin tosaigh idir Toremar agus an Iodáil

(158) Tagraíonn Moby/Toremar do Chinneadh 2005/163/CE ón gCoimisiún (“Cinneadh 2004”), lenar dhearbhaigh an Coimisiún go raibh cuid den chúiteamh a dheonaigh an Iodáil do chuideachtaí Ghrúpa Tirrenia, seachas Tirrenia féin, comhoiriúnach leis an margadh inmheánach, go raibh cuid de comhoiriúnach ar choinníoll go dtabharfaí urraim do ghnóthais áirithe de chuid na hIodáile, agus nach raibh cuid de comhoiriúnach leis an margadh inmheánach.

(159) Áitíonn siad ar bhonn an chinnidh sin de chuid an Choimisiúin gur deimhníodh go raibh an Coinbhinsiún tosaigh comhoiriúnach go dtí dáta a éaga ag deireadh 2008 agus nach raibh i gceist lena fhadú thar na blianta 2009 go 2011 ach leanúint shimplí de bheart comhoiriúnach agus, dá réir sin, gur beart cabhrach atá ann faoi láthair é. Níl aon athrú substaintiúil i gceist leis an bhfadú sin agus bhí gá leis chun nós imeachta príobháidithe chuideachtaí Ghrúpa Tirrenia a eagrú.

(160) Áitíonn Moby/Toremar thairis sin, fiú dá measfadh an Coimisiún go raibh Toremar tar éis Státchabhair a fháil roimhe sin trí fhadú an Choinbhinsiúin tosaigh, go mbréagnófar sin de dhroim gur díoladh Toremar le Moby faoi nós imeachta soláthair phoiblí, is é sin ar dhálaí margaidh, ar phraghas a raibh measúnú ar an ngné chabhrach sin, i measc nithe eile, san áireamh ann. Dá thoradh sin agus ar bhonn cásdlí socraithe (51), ní bhaineann fadú an Choinbhinsiúin tosaigh le hábhar Státchabhrach.

6. MEASÚNÚ

6.1. Cabhair a bheith ann de réir bhrí Airteagal 107(1) CFAE

(161) De réir Airteagal 107(1) CFAE “aon chabhair arna deonú ag Ballstát nó arna deonú trí bhíthin acmhainní Stáit i bhfoirm ar bith, agus a bhéarfaidh nó is baolach a bhéarfadh saobhadh ar iomaíocht trí thaobhú le gnóthais áirithe nó le táirgeadh earraí áirithe, ní luífidh sí leis an margadh inmheánach sa mhéid go dtéann sí i gcion ar an trádáil idir Ballstáit”.

(162) Is carnach iad na critéir a leagtar síos le hAirteagal 107(1) CFAE. Dá bhrí sin, ní mór gach ceann de na coinníollacha thuasluaite a chomhlíonadh chun a chinneadh cé acu atá nó nach bhfuil na bearta ar tugadh fógra ina leith ina Státchabhair de réir bhrí Airteagal 107(1) CFAE. Is é sin, ba cheart don tacaíocht airgeadais: (a) a bheith á deonú ag Ballstát nó trí bhíthin acmhainní Stáit, (b) a bheith i bhfabhar gnóthais áirithe nó táirgeadh earraí áirithe, (c) iomaíocht a shaobhadh nó an baol ar shaobhadh ar iomaíocht a bhreith, agus (d) dul i gcion ar an trádáil idir Ballstáit.

(163) Tugann an Coimisiún dá aire go bhfuil an tosaíocht feistithe, nach bhfuil feidhm léi ach maidir le bealaí seirbhíse poiblí amháin, nasctha go dlúth le SGEI a bheith á fheidhmiú ag Toremar agus ag a fhaighteoir Moby. Dá bhrí sin, déanfar measúnú ar an mbeart sin go comhpháirteach leis an gcúiteamh seirbhíse poiblí a deonaíodh do na cuideachtaí sin (féach roinn 6.1.1 agus roinn 6.1.2).

(164) Thairis sin, tugann an Coimisiún dá aire gur cheart an conradh nua seirbhíse poiblí idir an Iodáil agus Moby/Toremar a mheasúnú go comhpháirteach le príobháidiú Toremar. Is iomchuí measúnú comhpháirteach den sórt sin toisc gur eagraigh an Iodáil, go bunúsach, an conradh nua seirbhíse poiblí inarbh éigean don tairgeoir ar éirigh leis scairchaipiteal Toremar ina iomláine a fháil chun na hoibleagáidí seirbhíse poiblí a leagtar síos sa chonradh seirbhíse poiblí sin a chomhlíonadh.

6.1.1. Fadú an Choinbhinsiúin tosaigh idir Toremar agus an Iodáil

6.1.1.1. Acmhainní Stáit

(165) Chuir an Iodáil oibriú bealaí muirí mar a mionsonraíodh sa Choinbhinsiún tosaigh, mar a fadaíodh, ar iontaoibh Toremar. Tugadh an Coinbhinsiún tosaigh i gcrích leis an Stát agus íocann an Stát an cúiteamh seirbhíse poiblí atá ina thoradh air le Toremar as a bhuiséad féin. Dá bhrí sin, tá an cúiteamh seirbhíse poiblí le Toremar inchurtha i leith an Stáit agus tugtar é trí bhíthin acmhainní Stáit.

(166) Tugann an Coimisiún dá aire, de réir na hIodáile, go n-íocann na hoibreoirí farantóireachta uile táillí tráthrialta leis na húdaráis ábhartha chalafoirt as feistiú ach nár íoc Toremar aon táille bhreise as an tosaíocht feistithe. Measann an Coimisiún mar sin féin gur fhéad an Iodáil a roghnú, i bprionsabal, táille bhreise a ghearradh ar an tosaíocht feistithe sin agus gur lig sí ioncaim Stáit thar ceal nuair nach ndearna sí amhlaidh. Thairis sin, ós rud é go dtugtar an tosaíocht feistithe le dlí (féach aithris (90)) tá sí inchurtha i leith an Stáit.

6.1.1.2. Roghnaíocht

(167) Ní mór do bheart a bheith roghnaíoch chun go gcáileofar mar Státchabhair é. Ní dhéantar an cúiteamh seirbhíse poiblí as soláthar na seirbhísí muirí i gceist a dheonú ach do Toremar, mar sin tá sé roghnaíoch. Ós rud é nár tugadh an tosaíocht feistithe ach do chuideachtaí iar-Ghrúpa Tirrenia, lena n-áirítear Toremar, tá sí sin roghnaíoch freisin.

6.1.1.3. Buntáiste eacnamaíoch

(168) Meabhraíonn an Coimisiún go bhféadfaí, faoi choinníollacha áirithe a shainítear go docht, nach buntáiste eacnamaíoch atá i gcúitimh seirbhíse poiblí a dheonaítear do chuideachta.

(169) Go háirithe, chinn an Chúirt Bhreithiúnais i mbreithiúnas Altmark (52), i gcás ina gcaithfear beart Stáit a mheas a bheith ina chúiteamh as na seirbhísí arna soláthar ag na gnóthais faighteora chun oibleagáidí seirbhíse poiblí a chomhlíonadh, sa chaoi is nach dtairbheoidh na gnóthais sin de bhuntáiste airgeadais iarbhír agus nach mbeidh de thoradh an bhirt go mbeidh seasamh iomaíoch níos fabhraí acu ná mar atá ag na gnóthais atá i mbun iomaíochta leo, nach dtagann beart den sórt sin faoi raon feidhme Airteagal 107(1) CFAE.

(170) Shoiléirigh an Chúirt Bhreithiúnais freisin, áfach, nár mhór na ceithre chritéar charnacha (“critéir Altmark”), a dtugtar achoimre orthu thíos, a chomhlíonadh chun go bhféadfadh cúiteamh seirbhíse poiblí den sórt sin imeacht ó bheith cáilithe mar Státchabhair i gcás ar leith: — ní mór oibleagáidí seirbhíse poiblí a bheith le comhlíonadh ag an ngnóthas faighteora iarbhír agus ní mór na hoibleagáidí sin a bheith sainithe go soiléir (“Altmark 1”); — ní mór na paraiméadair ar ar a mbonn a ríomhtar an cúiteamh a bhunú roimh ré ar bhealach oibiachtúil trédhearcach (“Altmark 2”); — ní fhéadfaidh an cúiteamh a bheith níos mó ná an méid is gá chun na costais uile nó cuid de na costais arna dtabhú i gcomhlíonadh oibleagáidí seirbhíse poiblí a chumhdach, agus na fáltais ábhartha agus brabús réasúnach as comhlíonadh na n-oibleagáidí sin á gcur san áireamh (“Altmark 3”); — más rud é, maidir leis an ngnóthas atá le hoibleagáidí seirbhíse poiblí a chomhlíonadh, i gcás sonrach, nach roghnaítear é de bhun nós imeachta soláthair phoiblí trína bhféadfaí an tairgeoir atá in ann na seirbhísí sin a sholáthar ar an gcostas is lú don phobal a roghnú, ní mór an leibhéal cúitimh is gá a chinneadh ar bhonn anailíse ar na costais a thabhódh gnóthas tipiciúil, atá dea-riartha agus a soláthraítear modhanna iompair leordhóthanacha dó ionas go bhfuil sé in ann na ceanglais seirbhíse poiblí is gá a chomhlíonadh, le linn dó na hoibleagáidí sin a chomhlíonadh, agus na hioncaim ábhartha agus brabús réasúnach as comhlíonadh na n-oibleagáidí á gcur san áireamh (“Altmark 4”).

(171) Shonraigh an Coimisiún cén chaoi a gcuireann sé critéir Altmark i bhfeidhm ina Theachtaireacht maidir le cur i bhfeidhm rialacha Státchabhrach an Aontais Eorpaigh maidir le cúiteamh a dheonaítear chun seirbhísí lena ngabhann leas eacnamaíoch ginearálta a sholáthar (“Teachtaireacht SGEI”) (53).

(172) Ós rud é nach mór critéir Altmark a chomhlíonadh go carnach, mura dtabharfaí urraim d’aon cheann de na critéir sin thiocfadh an Coimisiún ar an gconclúid go soláthraíonn an beart faoi mheasúnú buntáiste eacnamaíoch don tairbhí. Déanfaidh an Coimisiún measúnú ansin ar dtús ar urraim do Altmark 4.

(173) Foráiltear le Altmark 4 go gcaithfear an méid is lú is gá a bheith sa chúiteamh chun nach gcáileofar mar Státchabhair é. Meastar an critéar sin a bheith comhlíonta má roghnaíodh faighteoir an chúitimh de bhun nós imeachta tairisceana, trína bhféadtar an tairgeoir atá in ann na seirbhísí a sholáthar ar an gcostas is lú don phobal a roghnú, nó dá uireasa sin, má ríomhadh an cúiteamh trí thagairt a dhéanamh do na costais atá ag gnóthas éifeachtúil.

(174) Níor roghnaíodh Toremar de bhun nós imeachta tairisceana poiblí i gcás aon cheann d’fhaduithe an Choinbhinsiúin tosaigh sa tréimhse 1 Eanáir 2009 go dtí 1 Eanáir 2012. Ní dhearna an Iodáil ach an córas a bhí i bhfeidhm cheana a fhadú agus, dá réir sin, teideal a thabhairt don oibreoir réamhbhunaithe leanúint de bheith ag fáil cúitimh as na hoibleagáidí seirbhíse poiblí a chomhlíonadh.

(175) Thairis sin, níor thug an Iodáil aon léiriú don Choimisiún go ndearnadh leibhéal an chúitimh a chinneadh ar bhonn anailíse ar na costais a thabhódh gnóthas tipiciúil, atá dea-riartha agus a soláthraítear modhanna iompair leordhóthanacha dó ionas go bhfuil sé in ann na ceanglais seirbhíse poiblí is gá a chomhlíonadh, le linn dó na hoibleagáidí sin a chomhlíonadh, agus na hioncaim ábhartha agus brabús réasúnach as comhlíonadh na n-oibleagáidí á gcur san áireamh. Níl argóint na hIodáile go raibh Réigiún na Tuscáine ag déanamh faireacháin ar éifeachtúlacht Toremar le linn na tréimhse 2010-2011 leordhóthanach chun an critéar sin a chomhlíonadh toisc nach léiríonn sé cé acu a bhí nó nach raibh na costais a thabhaigh Toremar iarbhír le linn dó a chuid oibleagáidí seirbhíse poiblí a chomhlíonadh i gcomhréir leo siúd atá ag gnóthas tipiciúil atá dea-riartha agus a soláthraítear modhanna iompair leordhóthanacha dó.

(176) Tagann an Coimisiún ar an gconclúid dá bhrí sin nár comhlíonadh Altmark 4 sa chás seo.

(177) Ós rud é nach dtugtar urraim go carnach do na cheithre choinníoll Altmark sa chás seo, tagann an Coimisiún ar an gconclúid gur thug an cúiteamh as bealaí muirí a oibriú faoi fhadú an Choinbhinsiúin tosaigh buntáiste eacnamaíoch do Toremar.

(178) I dtaca leis an tosaíocht feistithe, meabhraíonn an Coimisiún ar dtús gur mheas údarás iomaíochta na hIodáile, AGCM, faoi dhó cheana ar a laghad go bhfuil luach eacnamaíoch ag an mbeart (54). Mar sin féin, ní íocann Toremar aon táille as an tosaíocht feistithe (féach aithris (136)). Thairis sin, tugann an Coimisiún faoi deara go bhféadfadh an tosaíocht feistithe, go teoiriciúil ar a laghad, costais an oibreora a laghdú (e.g. toisc go bhféadfadh an tosaíocht feistithe laghdú ar agaí feithimh i gcalafoirt agus ar chostais bhreosla dá thoradh sin) nó a chuid ioncaim a mhéadú (e.g. toisc go bhféadfadh éileamh ó phaisinéirí a bheith níos mó ag amanna áirithe seachas a chéile). Go deimhin, a mhéid a thugann an tosaíocht feistithe caoi do long teacht níos tapúla chun cé, d’fhéadfaí gurb é an t-oibreoir farantóireachta a thairbhíonn den bheart sin a roghnódh úsáideoirí na seirbhíse farantóireachta. Fiú mura mbeadh na héifeachtaí sin ann ach in imthosca teoranta nó mura mbeidís ach réasúnta beag, d’fhéadfadh an tosaíocht feistithe a bheith ina buntáiste eacnamaíoch do Toremar mar sin féin.

6.1.1.4. Éifeacht ar iomaíocht agus ar thrádáil

(179) I gcás ina dtugann Ballstát cabhair do ghnóthas a láidríonn a sheasamh i gcomparáid le gnóthais eile atá i mbun iomaíochta i dtrádáil laistigh den Aontas, ní mór a mheas go bhfuil difear á dhéanamh do na gnóthais sa chás deireanach sin (55). Is leordhóthanach go dtéann faighteoir na cabhrach sin i mbun iomaíochta le gnóthais eile ar mhargaí atá oscailte don iomaíocht (56).

(180) Sa chás seo, oibríonn an tairbhí in iomaíocht le gnóthais eile a sholáthraíonn seirbhísí iompair mhuirí san Aontas, go háirithe ó tháinig Rialachán (CEE) Uimh. 4055/86 ón gComhairle (57) agus an Rialachán Cabatáiste Muirí i bhfeidhm, lena léirscaoiltear margadh an iompair mhuirí idirnáisiúnta agus an chabatáiste mhuirí faoi seach. Cé gurbh é Toremar an t-aon oibreoir amháin ar bhealaí áirithe an tráth sin, ní chiallaíonn sin nárbh fhéidir go mbeadh spéis ag oibreoirí (idirnáisiúnta) eile seirbhísí iompair mhuirí comhchosúla a thairiscint. Dá bhrí sin, is dóigh don chúiteamh as bealaí muirí a oibriú faoi fhadú an Choinbhinsiúin tosaigh difear a dhéanamh do thrádáil an Aontais agus saobhadh ar iomaíocht a bhreith laistigh den mhargadh inmheánach. Ar na cúiseanna céanna, seastar leis an gconclúid sin maidir leis an tosaíocht feistithe.

6.1.1.5. Conclúid

(181) Ó tharla go gcomhlíontar gach ceann de na critéir a leagtar síos in Airteagal 107(1) CFAE, tagann an Coimisiún ar an gconclúid gur Státchabhair do Toremar atá sa chúiteamh seirbhíse poiblí arna íoc ar bhonn fhaduithe comhleanúnacha an Choinbhinsiúin tosaigh agus sa tosaíocht feistithe do na bealaí seirbhíse poiblí araon.

6.1.1.6. Cabhair nua nó cabhair atá ann faoi láthair

(182) Tugann an Coimisiún dá aire ar dtús nach ndéanfar measúnú sa Chinneadh seo ar an gcúiteamh a íocadh le Toremar as oibleagáidí seirbhíse poiblí muirí a oibriú go dtí deireadh 2008. Is ábhar do chinneadh ar leithligh de chuid an Choimisiúin (58) é an measúnú ar an gcúiteamh sin agus cé acu is féidir, nó nach féidir, é a aicmiú mar chabhair atá ann faoi láthair ar bhonn Airteagal 4(3) den Rialachán Cabatáiste Muirí .

(183) De réir Airteagal 1(c) de Rialachán (AE) 2015/1589 ón gComhairle (59), ciallaíonn cabhair nua “gach cabhair, is é sin le rá, scéimeanna cabhrach agus cabhair aonair, nach cabhair í atá ann faoi láthair, lena n-áirítear athruithe ar cha